**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΕΙΔΙΚΗ ΜΟΝΙΜΗ ΕΠΙΤΡΟΠΗ ΙΣΟΤΗΤΑΣ, ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 8 Μαρτίου 2021, ημέρα Δευτέρα και ώρα 18.00΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή ειδική συνεδρίαση η Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου και η Διαρκής Επιτροπή Κοινωνικών Υποθέσεων, υπό την Προεδρία της κυρίας Άννας Καραμανλή, Προέδρου της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, με θέμα ημερήσιας διάταξης: «Ημέρα για τα δικαιώματα των Γυναικών».

Προς τα μέλη των Επιτροπών απευθύνθηκε η Α.Ε. η Πρόεδρος της Δημοκρατίας, κυρία Κατερίνα Σακελλαροπούλου.

Στη συνεδρίαση παρέστη ο Πρόεδρος της Βουλής, κ. Κωνσταντίνος Αν. Τασούλας, και έλαβαν τον λόγο: ο Πρωθυπουργός, κ. Κυριάκος Μητσοτάκης, η Προεδρεύουσα των Επιτροπών – Πρόεδρος της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου, κυρία Άννα Καραμανλή, ο Πρόεδρος της Διαρκούς Επιτροπής Κοινωνικών Υποθέσεων, κ. Βασίλειος Οικονόμου, η Εισηγήτρια της Νέας Δημοκρατίας, κυρία Παρασκευή Βρυζίδου, η Εισηγήτρια του ΣΥ.ΡΙΖ.Α – Προοδευτική Συμμαχία, κυρία Μερόπη Τζούφη, η Εισηγήτρια του Κινήματος Αλλαγής, κυρία Χαρά Κεφαλίδου, η Εισηγήτρια του Κ.Κ.Ε., κυρία Λιάνα Κανέλλη, η Εισηγήτρια της Ελληνικής Λύσης – Κυριάκος Βελόπουλος, κυρία Αναστασία - Αικατερίνη Αλεξοπούλου, η Εισηγήτρια του ΜέΡΑ 25, κυρία Αγγελική Αδαμοπούλου, η Υπουργός Παιδείας και Θρησκευμάτων, κυρία Νίκη Κεραμέως, ο Υπουργός Εργασίας και Κοινωνικών Υποθέσεων, κ. Κωνσταντίνος Χατζηδάκης, ο Υπουργός Εσωτερικών, κ. Μαυρουδής Βορίδης και η Υφυπουργός Εργασίας και Κοινωνικών Υποθέσεων, κυρία Μαρία Συρεγγέλα.

Επίσης, παρέστησαν οι κάτωθι: η Γενική Γραμματέας Δημογραφικής και Οικογενειακής Πολιτικής και Ισότητας των Φύλων του Υπουργείου Εργασίας και Κοινωνικών Υποθέσεων, κυρία Γιαννούλα Χορμόβα, ο Πρέσβης της Κυπριακής Δημοκρατίας στην Ελλάδα – Πρύτανης του Διπλωματικού Σώματος, κ. Κυριάκος Κενεβέζος, και η Πρέσβης της Πορτογαλίας στην Ελλάδα (Προεδρία του Συμβουλίου της Ευρωπαϊκής Ένωσης), κυρία Helena Paiva.

Η Προεδρεύουσα των Επιτροπών, κυρία Άννα Καραμανλή, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών των Επιτροπών.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ.: Βασίλειος Βασιλειάδης, Παναγιώτα Δούνια, Ιωάννης Μελάς, Άννα Καραμανλή, Ιωάννης - Μιχαήλ Λοβέρδος, Κωνσταντίνος Κυρανάκης, Μαρία - Ελένη Σούκουλη - Βιλιάλη, Χριστόφορος Μπουτσικάκης, Μάξιμος Σενετάκης, Αναστάσιος Χατζηβασιλείου, Ειρήνη - Ελένη Αγαθοπούλου, Ευφροσύνη (Φρόσω) Καρασαρλίδου, Αικατερίνη (Κατερίνα) Νοτοπούλου, Μερόπη Τζούφη, Χαρούλα (Χαρά) Κεφαλίδου, Γαρυφαλλιά (Λιάνα) Κανέλλη, Αναστασία - Αικατερίνη Αλεξοπούλου και Αγγελική Αδαμοπούλου.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Παπαδόπουλος Μιχαήλ, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Αθανασίου Μαρία, Ασημακοπούλου Σοφία - Χάιδω, Απατζίδη Μαρία και Γρηγοριάδης Κλέων.

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Καλησπέρα σας, κύριε Πρωθυπουργέ. Καλησπέρα σε όλες και όλους τους συναδέλφους, τις εκλεκτές προσκεκλημένες και τους εκλεκτούς προσκεκλημένους μας.

Κυρίες και κύριοι συνάδελφοι, αρχίζει η κοινή ειδική συνεδρίαση της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου και της Διαρκούς Επιτροπής Κοινωνικών Υποθέσεων, με θέμα ημερήσιας διάταξης: «Ημέρα για τα δικαιώματα των Γυναικών».

Κύριε Πρωθυπουργέ, κυρίες και κύριοι Υπουργοί, κυρίες και κύριοι συνάδελφοι, τελούμε σε αναμονή της αφίξεως της Αυτής Εξοχότητος της Προέδρου της Δημοκρατίας, κυρίας Κατερίνας Σακελλαροπούλου.

(ΥΠΟΔΟΧΗ ΠΡΟΕΔΡΟΥ ΤΗΣ ΔΗΜΟΚΡΑΤΙΑΣ)

Εξοχοτάτη κυρία Πρόεδρε της Δημοκρατίας, αξιότιμε κύριε Πρωθυπουργέ, αξιότιμε κύριε Πρόεδρε της Βουλής των Ελλήνων, κυρία Υπουργέ Παιδείας και Θρησκευμάτων, κύριε Υπουργέ Εσωτερικών, κυρία Υφυπουργέ Εργασίας και Κοινωνικών Υποθέσεων, κύριε Πρέσβη της Κυπριακής Δημοκρατίας στην Ελλάδα, κυρία Πρέσβη της Πορτογαλίας στην Ελλάδα, κυρία Γενική Γραμματέα Δημογραφικής και Οικογενειακής Πολιτικής και Ισότητας των Φύλων του Υπουργείου Εργασίας και Κοινωνικών Υποθέσεων, κύριε Γενικέ Γραμματέα της Βουλής, κύριε Ειδικέ Γραμματέα της Βουλής, κυρίες και κύριοι συνάδελφοι, η ατζέντα του 2030 του ΟΗΕ για τη βιώσιμη ανάπτυξη, που εγκρίθηκε το 2015, στόχευε στη δημιουργία ενός κόσμου πιο δίκαιου και ειρηνικού, σύγχρονου και ισορροπημένου, που θα υλοποιούσε τις προσδοκίες όλων των ανθρώπων - και ιδιαίτερα των νέων - για υγεία, ασφάλεια και ευημερία. Ιδιαίτερα ο πέμπτος στόχος αναγνώριζε την ισότητα των φύλων, όχι μόνο ως θεμελιώδες ανθρώπινο δικαίωμα, αλλά απαραίτητη βάση για έναν νέο βιώσιμο κόσμο.

Τέσσερα χρόνια μετά, η ανθρωπότητα άρχισε να ταλανίζεται από την πρωτοφανή υγειονομική κρίση και, όπως σε κάθε κρίση, τα πρώτα και περισσότερα θύματα είναι και πάλι γυναίκες. Η υλοποίηση του πέμπτου στόχου επίφοβα ξεμακραίνει. Σήμερα, ημέρα αφιερωμένη στους αγώνες για τα δικαιώματα των γυναικών, δεν είναι αναγκαία η ρητορική, αλλά οι καθημερινές πράξεις, τα έμπρακτα βήματα, για να μη χαθεί χρόνος, να μη χαθούν δικαιώματα, να μην υπαναχωρήσουμε σε θέσεις και σχέσεις, από τις οποίες με κόπους ξεφύγαμε.

Η πανδημία συγκλόνισε την κοινωνία μας, περισσότερο, όμως, τη συγκλόνισε η γεμάτη αξιοπρέπεια, υπομονή και πίστη στο καθήκον χιλιάδων γυναικών, που εργάζονται στην πρώτη γραμμή, σε υπηρεσίες φροντίδας: γυναίκες στην καθαριότητα, νοσηλεύτριες, υπάλληλοι και ταμίες των καταστημάτων, εκπαιδευτικοί, φροντίστριες των οίκων ευγηρίας και των δομών πρόνοιας. Η πανδημία έδειξε την ανθεκτικότητα των γυναικών και την πρόθεσή τους να μην υποχωρήσουν.

Μίλησα για φροντίδα, το αγαθό που σήμερα όλοι και όλες έχουμε ανάγκη περισσότερο από οποιοδήποτε άλλο κοινωνικό αγαθό. Φροντίδα για την οικογένεια, για τα παιδιά, τους ηλικιωμένους, τους ασθενείς και όσους αναρρώνουν, για τους αδύνατους και τους εξαρτημένους. Μη αμειβόμενη φροντίδα, ένα ανεκτίμητο αγαθό, χωρίς επίσημα αναγνωρισμένη οικονομική αξία. Η πανδημία άνοιξε τον δρόμο να μιλήσουμε πλέον για τη φροντίδα ως οικονομικό ζήτημα.

Σήμερα, που οι γυναίκες και τα κορίτσια εξακολουθούν να υφίστανται διακρίσεις, σε κάθε μέρος του κόσμου, είναι περισσότερο από ποτέ αναγκαία η διασφάλιση της ισότιμης πρόσβασής τους στην εκπαίδευση, την ενημέρωση, την υγειονομική περίθαλψη, τη σεξουαλική και αναπαραγωγική υγεία.

Σήμερα, που ο περιορισμός στο σπίτι μάς υποχρέωσε σε αναγκαστική συνοίκηση, επιβάλλεται να εξασφαλίσουμε στα κορίτσια και τις γυναίκες την προστασία τους από τον εξαναγκασμό, τη βία, τις διακρίσεις και την κακοποίηση, τόσο στην ιδιωτική, όσο και στη δημόσια ζωή, συμπεριλαμβανομένης της εμπορίας ανθρώπων, καθώς και κάθε άλλου είδους εκμετάλλευσης.

Οφείλουμε να δρομολογήσουμε μεταρρυθμίσεις, οι οποίες θα παράσχουν στις γυναίκες ίσα δικαιώματα, ως προς τους οικονομικούς πόρους, την πρόσβαση στην ιδιοκτησία, στις χρηματοπιστωτικές υπηρεσίες και στους φυσικούς πόρους. Να ενισχύσουμε τη χρήση της τεχνολογίας και ιδίως της τεχνολογίας της πληροφορίας και των επικοινωνιών, προωθώντας έτσι την ενδυνάμωσή τους.

Είναι πλέον αναγκαίο να αναγνωρίσουμε τα κορίτσια και τις γυναίκες ως παράγοντες αλλαγής και να στηρίξουμε την ασφαλή, ουσιαστική και χωρίς αποκλεισμούς συμμετοχή τους στην αξιοπρεπή εργασία, στον δημόσιο βίο, στην εκπροσώπηση και τον ηγετικό ρόλο τους στις πολιτικές και οικονομικές διαδικασίες λήψης αποφάσεων και στις πολιτικές για το κλίμα.

Είναι αντικειμενικά επιτακτικό να ενσωματώσουμε συστηματικά τη διάσταση του φύλου, διατομεακά, στην πολιτική ασφάλειας και την εξωτερική πολιτική, την εμπορική και την αναπτυξιακή πολιτική, στους στρατηγικούς διαλόγους, στις δημόσιες δηλώσεις, στις εκθέσεις σχετικά με τα ανθρώπινα δικαιώματα, να αναγνωρίσουμε τη συμβολή τους στην επίτευξη της κοινωνικής συνοχής, της πρόληψης των συγκρούσεων και στην οικοδόμηση της βιώσιμης ειρήνης.

Θα κάνω μία τελική παρατήρηση: Η προώθηση και η επίτευξη της ισότητας των φύλων δεν είναι δυνατή χωρίς τη συμμετοχή των αγοριών και των ανδρών. Τα αγόρια και οι άνδρες πρέπει να συμμετέχουν και να συμβάλλουν ενεργά ως παράγοντες αλλαγής της κοινωνίας των στερεοτύπων. Επισημαίνουμε ιδιαίτερα τον ρόλο και την ευθύνη των αγοριών και των ανδρών στην καταπολέμηση της σεξουαλικής και της έμφυλης βίας. Κυρίες και κύριοι, δεν μπορούμε να τα καταφέρουμε με τον μισό πληθυσμό καθηλωμένο.

Κλείνοντας, επιθυμώ με έμφαση να εκφράσω την ευγνωμοσύνη μου σε όσες και όσους βρίσκονται στην πρώτη γραμμή αντιμετώπισης της πανδημίας στη χώρα μας και να επαναλάβω ότι η ισότητα των φύλων δεν αποτελεί μόνο ένα θεμελιώδες ανθρώπινο δικαίωμα, αλλά και απαραίτητο υπόβαθρο για έναν ειρηνικό, βιώσιμο και με ευημερία κόσμο.

Σας ευχαριστώ πολύ.

Κύριε Πρωθυπουργέ, κυρίες και κύριοι Υπουργοί, κυρίες και κύριοι συνάδελφοι, έχω την τιμή να σας ανακοινώσω ότι η Αυτής Εξοχότης η Πρόεδρος της Δημοκρατίας, κυρία Κατερίνα Σακελλαροπούλου, θα απευθύνει χαιρετισμό.

Σας παρακαλώ, Εξοχοτάτη κυρία Πρόεδρε της Δημοκρατίας, να προσέλθετε στο Βήμα.

**ΚΑΤΕΡΙΝΑ ΣΑΚΕΛΛΑΡΟΠΟΥΛΟΥ (Πρόεδρος της Ελληνικής Δημοκρατίας):** Είναι τιμή για εμένα που βρίσκομαι ενώπιον της Εθνικής Αντιπροσωπείας και απευθύνομαι σε εσάς, σήμερα, Ημέρα της Γυναίκας, από τη θέση μου, ως Προέδρου της Ελληνικής Δημοκρατίας, που για πρώτη φορά επιφύλαξε σε γυναίκα το υψηλό αυτό αξίωμα.

Μου δίνεται έτσι η ευκαιρία να μιλήσω για τη γυναίκα, που είναι παρούσα στον κοινωνικό, τον οικονομικό, τον πολιτικό βίο, όλες τις μέρες του χρόνου, για την Ελληνίδα γυναίκα, που είναι παρούσα σε όλες τις φάσεις της ιστορίας μας, άλλοτε στην πρώτη γραμμή, άλλοτε στην οπισθοφυλακή ή στα χαρακώματα, ποτέ, όμως, αμέτοχη στις κρίσιμες στιγμές του συλλογικού μας βίου.

Και καθώς βρίσκομαι εδώ, λίγες μέρες πριν φτάσουμε την επέτειο της Εθνεγερσίας μας, θα ήθελα να θυμηθώ τις λίγες, έστω, γυναίκες που συγκράτησε η ιστορία στις δέλτους της, ανάμεσα στις πολλές, τις ανώνυμες, που πήραν τα όπλα πριν από διακόσια χρόνια και πολέμησαν, μόνες ή στο πλευρό των ανδρών τους, ενέπνευσαν παραμύθια και θρύλους, τραγουδήθηκαν από τη δημοτική μας Μούσα και πέρασαν σαν ηρωίδες στην προφορική μας παράδοση.

Να θυμηθώ τις μορφωμένες γυναίκες του αγώνα, όπως η Ευανθία Καΐρη και η Μαντώ Μαυρογένους, που προσπάθησαν να ευαισθητοποιήσουν τη φιλελεύθερη Ευρώπη με συνεχείς εκκλήσεις προς τις φιλελληνίδες, όπου γης. Την Κυριακή, σύζυγο του γιατρού της Σμύρνης και μέλους της Φιλικής Εταιρίας Μιχαήλ Ναύτη, που σύμφωνα με τον Ιωάννη Φιλήμονα μυήθηκε στην Εταιρία, προσφέροντας στον αγώνα όλη της την περιουσία. Τη Ρηγούλα Μπενιζέλου, που αργότερα ανακηρύχθηκε αγία από την Ορθόδοξη Εκκλησία, ως Αγία Φιλοθέη η Αθηναία. Την Ασημίνα Λιδωρίκη-Γκούρα. Και, βέβαια, την Ελισάβετ Υψηλάντη, την «Πρωτομάνα των Φιλικών» και την Ευφροσύνη Νέγρη, που, καθώς έγραψε η Καλιρρόη Παρέν, «ειργάσθη, προς διάδοσιν των κυοφορουμένων τότε φιλελευθέρων ιδεών και η αίθουσά της απετέλει το κέντρον των μυστικών συναθροίσεων των μεμυημένων ομογενών».

Όλοι γνωρίζουμε τις πολυύμνητες Σουλιώτισσες, τη Μόσχω Τζαβέλα, τη Δέσπω Μπότση, τη Χάιδω Σέχου, την Ελένη Μπότσαρη, πηγές έμπνευσης για όλες τις επαναστατημένες γυναίκες κατά τη διάρκεια του ελληνικού αγώνα για την ανεξαρτησία. Όλοι γνωρίζουμε τη Λασκαρίνα Μπουμπουλίνα, τη «νέα Αρτεμισία», όπως την αποκαλούσαν. Αξίζει να μνημονεύσουμε την «ευγενέστατη και γενναιότατη», όπως την προσφωνούσε ο Δημήτριος Υψηλάντης, Δόμνα Βισβίζη, από τον Αίνο της Ανατολικής Θράκης, που ναυμάχησε σε όλο το Αιγαίο στο πλευρό του άντρα της, του καπετάνιου Χατζηαντώνη Βισβίζη, κι όταν εκείνος σκοτώθηκε, συνέχισε μόνη, ξοδεύοντας και τον τελευταίο οβολό της για τον Αγώνα.

Και τις λιγότερο γνωστές καπετάνισσες, την Κωνσταντία Ζαχαριά, που την απαθανάτισε στα γραπτά του ο Φιλέλληνας και ιδρυτής της Φιλελληνικής Επιτροπής του Λονδίνου Έντουαρντ Μπλακιέρ, τη Σταυριάνα Σάββαινα και την Πανωραία Βοζίκη από τη Μάνη, τη Μανώλαινα Μπινιάρη, την Ακριβή Τσαρλαμπά, την Αδαμαντία Γρηγοριάδη, που πήραν τα άρματα για να εκδικηθούν τους άντρες και τους γιους τους, που τους είχαν στείλει σαν Σπαρτιάτισσες στη μάχη. Γιατί στην Επανάσταση του ’21, όπως έγραψε στην Εφημερίδα των Κυριών η Καλιρρόη Παρρέν, «οι υιοί εδιδάσκοντο υπό των μητέρων, οι άνδρες παρά των γυναικών, οι αδελφοί παρά των αδελφών».

Στους αγώνες αυτών των γυναικών και χιλιάδων ακόμη ανώνυμων, χρωστάμε την ελευθερία μας. Στους αγώνες πολλών άλλων τη σταδιακή κατάκτηση μιας καλύτερης θέσης στον κόσμο. Σκέφτομαι πόσος αγώνας χρειάστηκε για να διεκδικήσουν οι γυναίκες την ισότιμη κοινωνική ένταξη, που ήλπιζαν ότι θα τους προσέφερε η μισθωτή εργασία. Πόση ανισότητα είχαν να αντιπαλέψουν, μόλις βγήκαν στην αγορά εργασίας, πόσο δυσχερείς ήταν οι συνθήκες που αντιμετώπισαν, πόσο τις κατέβαλαν ηθικά και σωματικά.

Και συγκινούμαι στη σκέψη όλων των φωτισμένων γυναικών, που θέλησαν να προσφέρουν εκπαίδευση στις εργάτριες, για να ζήσουν παραγωγικά. Την Αύρα Θεοδωροπούλου, που ίδρυσε το 1911 το Κυριακό Σχολείο Εργατριών και το 1920 τον Σύνδεσμο για τα Δικαιώματα της Γυναίκας. Τις συνεργάτιδές της: Άννα Κατσίγρα, Ειρήνη Πράτσικα, Ρόζα Ιωάννου, Μαρία Δεσύπρη. Τις σπουδαίες δασκάλες: Ρόζα Ιμβριώτη, Μαρία Σβώλου, Αθηνά Γαϊτάνου-Γιαννιού. Την Εύχαρι Πετρίδου, πρώτη γυναίκα δικηγόρο και μέλος του Δικηγορικού Συλλόγου της Αθήνας το 1925. Τη νομικό Άννα Λάσκαρη-Παπαδημητρίου, ισόβια, σχεδόν, σύμβουλο του Εθνικού Συμβουλίου Ελληνίδων.

Μακρύς δρόμος διανύθηκε, ώσπου οι γυναίκες να αποκτήσουν πλήρη εκλογικά δικαιώματα και να εκπροσωπηθούν στη Βουλή. Έπρεπε να φτάσουμε στο 1953, για να εκλεγεί η πρώτη Ελληνίδα Βουλευτής, η Ελένη Σκούρα.

Έκτοτε, όμως, η σύγχρονη Ελλάδα προχώρησε με γρήγορα βήματα. Σήμερα μπορούμε να καυχώμαστε ότι είμαστε από τις λίγες χώρες του πλανήτη που η ισότητα των φύλων είναι συνταγματικά κατοχυρωμένη. Όσο και αν στην πράξη μένουν πολλά να κατακτηθούν, όσο και αν αποδεικνύονται ανθεκτικά τα στερεότυπα, οι προκαταλήψεις, οι έμφυλες διακρίσεις, στον εργασιακό, τον κοινωνικό και τον οικογενειακό χώρο, οι σημερινές Ελληνίδες βαδίζουν με αυτοπεποίθηση στον δρόμο της χειραφέτησης.

Σήμερα, λοιπόν, από το Βήμα αυτό, που τόσο τιμητικά μου παραχωρήθηκε, θα ήθελα να μιλήσω για τα σταθερά, σίγουρα, θετικά βήματα της γυναικείας διαδρομής μέσα στον χρόνο, χωρίς ούτε μία στιγμή να προσπερνώ τα προβλήματα, που έγιναν εμφανέστερα στις συνθήκες της πανδημίας: τη διόγκωση της ενδοοικογενειακής βίας και της σεξουαλικής παρενόχλησης, την εργασιακή ανασφάλεια, την τρομερή συμπίεση που υφίστανται οι γυναίκες που βρίσκονται σε συνθήκες πολλαπλής ευαλωτότητας, μητέρες μονογονεϊκών οικογενειών, ηλικιωμένες με πενιχρά εισοδήματα, πρόσφυγες και μετανάστριες, συχνά θύματα σωματεμπορίας, σεξουαλικής εκμετάλλευσης, καταναγκαστικής εργασίας, πολλαπλής κακοποίησης.

Σε αυτές τις γυναίκες της εύθραυστης επιβίωσης είναι στραμμένο το βλέμμα μας. Αυτές οφείλουμε να συνδράμουμε και να ενισχύσουμε με κάθε τρόπο. Η τραυματισμένη σιωπή τους δεν θα γίνει ποτέ κραυγή. Ένας λόγος παραπάνω, για να τις ακούσουμε.

Από μια άλλη, ωστόσο, πλευρά της τραυματισμένης γυναικείας αξιοπρέπειας, οι φωνές πολλαπλασιάζονται. Το ελληνικό κίνημα #MeToo αποκάλυψε μια ανεπούλωτη και ανομολόγητη κοινωνική πληγή: τις ενδοοικογενειακές, ενδοεπαγγελματικές, ενδοσυντεχνιακές μορφές αυταρχισμού, που καταλήγουν στη χρόνια υποτίμηση, εκμετάλλευση και βία εναντίον των γυναικών. Παροτρύναμε τα θύματα του σεξισμού, της κακοποίησης, της κατάχρησης εξουσίας να μιλήσουν. Τα διαβεβαιώσαμε ότι η καταφυγή στη Δικαιοσύνη αποτελεί δικαίωμα και ταυτόχρονα ασπίδα προστασίας τους.

Ωστόσο, όσο αυστηρό και αν γίνει το νομοθετικό πλαίσιο που θα αντιμετωπίζει τέτοια φαινόμενα, ελάχιστα πράγματα θα αλλάξουν, αν δεν αναδιοργανωθούν οι σχέσεις της οικογενειακής, εκπαιδευτικής και επαγγελματικής μας οικειότητας, αν δεν ανατραπούν νοοτροπίες και αντιλήψεις βαθιά ριζωμένες στην κοινωνία μας, αν μέσω της συστηματικής διαπαιδαγώγησης δεν καταλυθούν τα στερεότυπα και οι έμφυλες διακρίσεις, που ακυρώνουν προσωπικότητες, αλλοιώνουν τις σχέσεις και δημιουργούν άγονη και οδυνηρή αντιπαλότητα ανάμεσα στα φύλα.

Ας στοχαστούμε, λοιπόν, το μέλλον των κοριτσιών που μεγαλώνουν σήμερα, τη δεύτερη δεκαετία του 21ου αιώνα. Των κοριτσιών που γεννήθηκαν μέσα στην κρίση και ετοιμάζονται να έρθουν αντιμέτωπες με έναν κόσμο που αλλάζει ραγδαία. Πώς θα βιώσουν αυτά τα κορίτσια τις πολύμορφες σχέσεις τους, πώς θα παγιώσουν τη σύστοιχη, ισότιμη, αξιοκρατική θέση τους στον κόσμο;

Αυτά τα κορίτσια είναι οι κόρες των σημερινών γυναικών, που αγωνίζονται καθημερινά να ανταποκριθούν στους πολλαπλούς τους ρόλους, χωρίς να αποδέχονται τον ρόλο του πολίτη δεύτερης κατηγορίας, αρνούμενες να είναι ετερόφωτες, υποδεέστερες, υποτελείς.

Οι κόρες των σημερινών Ελληνίδων γιατρών, νοσηλευτριών, υγειονομικών, που μάχονται με ηρωισμό ενάντια στην πανδημία. Οι κόρες των γυναικών που προσφέρουν τις πολύτιμες υπηρεσίες τους, με αποφασιστικότητα και πίστη, σε όλους τους κλάδους των Ενόπλων Δυνάμεων. Των εκπαιδευτικών, που διδάσκουν τα παιδιά μας με αυταπάρνηση, όσο τα σχολεία είναι κλειστά.

Των υπαλλήλων καθαριότητας, των ταμιών ή των πωλητριών στα σουπερμάρκετ, των φαρμακοποιών, των εργαζομένων στις κοινωνικές υπηρεσίες, που φροντίζουν για να διατηρηθεί, έστω και επιβραδυμένος, ο ρυθμός της καθημερινότητάς μας - πιο εκτεθειμένες, αυτές, στον κίνδυνο του κορωνοϊού.

Το παράδειγμα αυτών των γυναικών ενδυναμώνει τις κόρες τους, τις οπλίζει με αυτοπεποίθηση και δύναμη. Τις προετοιμάζει για τον καινούργιο κόσμο που ανατέλλει και τις έχει ανάγκη.

Με το βλέμμα στραμμένο προς το μέλλον, λοιπόν, ας εργαστούμε, για να προσφέρουμε στα σημερινά κορίτσια τη θέση που τους αξίζει. Καταπολεμώντας τις ανισορροπίες μεταξύ των φύλων, που γεννούν ανισότητες και αποκλεισμούς, ας αξιοποιήσουμε τις πολλές δυνατότητές τους. Γκρεμίζοντας τα θεσμικά εμπόδια και τα κοινωνικά στερεότυπα, που κατασκευάζουν προδιαγεγραμμένους ρόλους για τα φύλα, ας διασφαλίσουμε την ισότιμη πρόσβασή τους στην καινοτομία και την επιστήμη, τη συμμετοχή τους στα κέντρα λήψης των αποφάσεων, την προώθησή τους σε θέσεις ευθύνης, με δυο λόγια, την ενεργό παρουσία τους στην κοινωνική και πολιτική ζωή του τόπου.

Εντάσσοντας συστηματικά τη διάσταση του φύλου στη χάραξη πολιτικών και δράσεων, ανταποκρινόμαστε σε ένα ευρύτερο, ριζικά μεταμορφωτικό αίτημα για μια κοινωνία που θα μπορεί να απορροφήσει, στη δημόσια σφαίρα, τη δημιουργικότητα όλων των μελών της. Με τον τρόπο αυτόν δίνουμε ώθηση στην ευρωπαϊκή μας πορεία και επιτυγχάνουμε την εμβάθυνση της δημοκρατίας μας.

Σας ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Κυρία Πρόεδρε, σας ευχαριστούμε πάρα πολύ για τη σημαντική ομιλία σας. Η ανάληψη του αξιώματος σας ως Προέδρου της Ελληνικής Δημοκρατίας και η σαφής τοποθέτησή σας για την αξία του αγώνα όλων των γυναικών να κατακτήσουν ίσα δικαιώματα μάς δίνουν ελπίδα ότι μας περιμένουν καλύτερες ημέρες.

Κύριε Πρωθυπουργέ, έχετε τον λόγο για μία σύντομη παρέμβαση.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ευχαριστώ πολύ, κυρία Πρόεδρε.

Κυρία Πρόεδρε της Ελληνικής Δημοκρατίας, εκ μέρους της Ελληνικής Κυβέρνησης, θα ήθελα να σας ευχαριστήσω για τη σημερινή σας παρουσία στο Κοινοβούλιο και για την εμπνευσμένη ομιλία σας.

Ακούγοντας τις αναφορές σας σε μια σειρά από σημαντικές Ελληνίδες, οι οποίες έβαλαν τη δική τους ξεχωριστή σφραγίδα και στην Ελληνική Επανάσταση, αλλά και σε όλη αυτήν την όμορφη διαδρομή συγκρότησης του ελληνικού κράτους, δεν μπορούσα παρά να αναρωτηθώ πόσες άραγε από αυτές είναι ευρύτερα γνωστές στην ελληνική κοινωνία και πώς, τελικά, ίσως και η ίδια η ιστορία μας και ο τρόπος που τη διδασκόμαστε να είναι μία ιστορία γένους αρσενικού και όχι γένους θηλυκού, μια ιστορία που μιλάει για ήρωες και όχι για ηρωίδες.

Οπότε, σας ευχαριστώ πάρα πολύ γι’ αυτήν τη σημαντική ιστορική τοποθέτηση, την οποία κάνατε, αναδεικνύοντας με την παρουσία σας τον σημαντικό ρόλο των Ελληνίδων σε όλη αυτήν τη διαδρομή, η οποία σε λίγες μέρες από τώρα θα συμπληρώσει τα διακόσια χρόνια από την έναρξη της Ελληνικής Επανάστασης.

Η παρουσία σας σήμερα στο Ελληνικό Κοινοβούλιο συμπίπτει, όπως επισημάνατε, με την έλευση και στην πατρίδα μας του κινήματος «Me Too», μιας σημαντικής κατάκτησης για την ελληνική κοινωνία. Για πρώτη φορά, οι Ελληνίδες μπόρεσαν και εξέφρασαν δημόσια κρυμμένα μυστικά, τα οποία μέχρι σήμερα ήταν βαθιά καταχωνιασμένα, συχνά, στις ψυχές τους. Και το γεγονός ότι μπορούμε πια ανοιχτά να μιλάμε για φαινόμενα εξουσιαστικής βίας και να δίνουμε την ασφάλεια σε κάθε θύμα της - πρωτίστως, τα θύματα είναι γυναίκες - να αναζητήσει το δίκιο του και να μπορεί να προσφύγει στη Δικαιοσύνη, για να μπορέσει να αντιμετωπίσει αυτόν τον μεγάλο πόνο που έχει μέσα του και να αναζητήσει τη δικαιοσύνη που του αρμόζει, είναι - πιστεύω - μια πολύ σημαντική κατάκτηση για την ελληνική κοινωνία, την οποία πρέπει να χαιρετίσουμε συνολικά, ως Βουλή, σύσσωμο το ελληνικό πολιτικό σύστημα.

Αναφερθήκατε στον ρόλο των γυναικών τις δύσκολες μέρες, τους δύσκολους μήνες της πανδημίας. Και θέλω και εγώ να προσθέσω τη φωνή μου, λέγοντας ένα μεγάλο «ευχαριστώ» στις νοσηλεύτριες, στις εργαζόμενες στα σούπερ μάρκετ, στις εργαζόμενες στους οίκους ευγηρίας, στις Ελληνίδες δασκάλες, στις Ελληνίδες καθηγήτριες, οι οποίες τόσα συνεισέφεραν σε αυτήν τη μεγάλη συλλογική προσπάθεια που κάνουμε, για να μπορέσουμε να ξεπεράσουμε αυτήν την πρωτοφανή υγειονομική κρίση.

Κυρία Πρόεδρε, δεν μπορώ να μην αναγνωρίσω, κλείνοντας, την τεράστια συμβολική σημασία που αποδίδω στο γεγονός ότι για πρώτη φορά το αξίωμα της Προέδρου της Δημοκρατίας το καταλαμβάνει στη χώρα μας γυναίκα. Ενδεχομένως να ήταν κάτι αδιανόητο πριν από κάποιες δεκαετίες. Ίσως δεν ήταν καν αυτονόητο πριν από δύο χρόνια. Σήμερα, όμως, αυτό αποτελεί ένα σημαντικό κεκτημένο. Ίσως, τελικά, αυτό να συνιστά και την καλύτερη απόδειξη του τι σημαίνει πρόοδος, μια τολμηρή πρωτοβουλία να μετατρέπεται σε αυτονόητη πραγματικότητα.

Σας ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Σας ευχαριστούμε πολύ, κύριε Πρωθυπουργέ.

Κυρίες και κύριοι, η τήρηση των κανόνων για την προφύλαξη από τη διασπορά του COVID-19, δυστυχώς, δεν μας επέτρεψε να προσκαλέσουμε, για να παρευρεθούν τιμητικά στη σημερινή συνεδρίαση, σπουδαίες γυναίκες από την πολιτική, τη Διοίκηση, την κοινωνία των πολιτών και τις γυναικείες οργανώσεις. Είμαι βέβαιη ότι την επόμενη χρονιά θα είναι παρούσες.

Στο σημείο αυτό, θα ήθελα να σας ενημερώσω ότι ο Πρόεδρος της Βουλής, κ. Κωνσταντίνος Τασούλας, δώρισε στο Σώμα το βιβλίο της Καθηγήτριας, κυρίας Μάρως Παντελίδου-Μαλούτα, με τίτλο «Μισός αιώνας γυναικείας ψήφου, μισός αιώνας γυναίκες στη Βουλή».

Κύριε Πρόεδρε, κύριε Τασούλα, σας ευχαριστούμε πολύ. Είναι γνωστή η ευαισθησία σας, αλλά και η υποστήριξή σας στην υλοποίηση της πραγματικής ισότητας των φύλων.

Στη συνέχεια και πριν δώσω τον λόγο στον συνάδελφο Βασίλη Οικονόμου, θα ήθελα να πω ότι παρίσταται και ο Υπουργός Εργασίας και Κοινωνικών Υποθέσεων, κ. Κωστής Χατζηδάκης.

Αφού δώσουμε τον λόγο στον κ. Οικονόμου, θα ακολουθήσουν οι κυρίες και κύριοι συνάδελφοι που έχουν οριστεί από τις Κοινοβουλευτικές Ομάδες όλων των Κομμάτων, με τις πεντάλεπτες τοποθετήσεις τους. Στη συνέχεια, θα πάρουν τον λόγο οι κυρίες και κύριοι Υπουργοί για πέντε λεπτά.

Τον λόγο, λοιπόν, θα λάβει τώρα, για πέντε λεπτά, ο κ. Βασίλης Οικονόμου, Πρόεδρος της Διαρκούς Επιτροπής Κοινωνικών Υποθέσεων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Διαρκούς Επιτροπής Κοινωνικών Υποθέσεων):** Ευχαριστώ, κυρία Πρόεδρε.

Κυρία Πρόεδρε της Δημοκρατίας, κύριε Πρωθυπουργέ, κύριοι Υπουργοί, κυρίες και κύριοι συνάδελφοι, σας καλωσορίζω στην κοινή ειδική συνεδρίαση της Ειδικής Μόνιμης Επιτροπής Ισότητας, Νεολαίας και Δικαιωμάτων του Ανθρώπου και της Διαρκούς Επιτροπής Κοινωνικών Υποθέσεων για τα δικαιώματα της γυναίκας, που έχουμε σήμερα.

Πέρασαν εκατόν εξήντα τρία χρόνια από την εξέγερση των εργατών κλωστοϋφαντουργίας στη Νέα Υόρκη, οι οποίες διαμαρτυρήθηκαν για τις απάνθρωπες συνθήκες εργασίας και τους χαμηλούς τους μισθούς. Στα χρόνια αυτά οι δυτικές δημοκρατίες έκαναν πολλά βήματα μπροστά. Η γυναίκα χειραφετήθηκε. Παρόλα αυτά, υπάρχουν γωνιές του πλανήτη όπου παραμένει η γυναίκα σε δυσμενή θέση, σε θέση υποτέλειας.

Γι’ αυτό, καθήκον μας είναι να συνεχίσουμε τον αγώνα, έχοντας μία ολιστική προσέγγιση. Και πρέπει, τόσο σε επίπεδο εθνικών Κοινοβουλίων, όσο και σε επίπεδο Ευρωπαϊκής Ένωσης και Ευρωπαϊκού Κοινοβουλίου, να σχεδιάσουμε πολιτικές που να εξασφαλίζουν τα δικαιώματα των γυναικών στον αναπτυσσόμενο κόσμο, αλλά - και εδώ είναι το κρίσιμο - ειδικά σε πληθυσμούς και κοινότητες μεταναστών και προσφύγων που κατοικούν στις ευρωπαϊκές μας κοινωνίες. Αλίμονο, μαζί με τη φτώχεια και τον αγώνα για επιβίωση και ενσωμάτωση των προσφύγων, να μην εξασφαλίσουμε και την αποδοχή και υιοθέτηση των ευρωπαϊκών πανανθρώπινων αξιών, με προτεραιότητα τα δικαιώματα της γυναίκας.

Σε κάθε περίπτωση, στις δικές μας κοινωνίες, στην ελληνική κοινωνία, τα δικαιώματα της γυναίκας είναι διασφαλισμένα και κατοχυρωμένα. Εκεί αρχίζει και ο ρόλος της Πολιτείας στη θεσμική κατοχύρωση. Δεν τελειώνει, όμως. Χρειάζεται αφενός η επαγρύπνηση για την εφαρμογή τους και αφετέρου η διαρκής ενδυνάμωση της κουλτούρας ισότητας, αλλά και η παρατήρηση φαινομένων κατάχρησης εξουσίας. Διότι η γυναίκα χειραφετήθηκε, αλλά αρκετές φορές - και συχνότερα από τους άνδρες - είναι θύμα κατάχρησης εξουσίας, κυρίως μέσα στην οικογένεια, με το φαινόμενο της ενδοοικογενειακής βίας. Και στον εργασιακό, όμως, βίο η γυναίκα υφίσταται την κατάχρηση εξουσίας, με φαινόμενα παρενόχλησης και βίας.

Σε παγκόσμιο επίπεδο, πεντακόσια εκατομμύρια γυναίκες δεν γνωρίζουν γραφή και ανάγνωση, ενώ εκατόν είκοσι εννιά εκατομμύρια γυναίκες και κορίτσια, σε είκοσι εννιά χώρες του κόσμου, έχουν υποστεί κλειτοριδεκτομή. Στην Ευρωπαϊκή Ένωση, μία στις δέκα γυναίκες, ηλικίας από δεκαπέντε ετών και άνω, έχει υποστεί κάποια μορφή βίας, ενώ μία στις δέκα δηλώνει ότι βίωσε σεξουαλική βία από ενήλικα, πριν συμπληρώσει το 15ο έτος της ηλικίας της.

Στην Ελλάδα, το 70% των καταγγελιών στις ειδικές υπηρεσίες έγιναν από τις ίδιες τις κακοποιημένες γυναίκες και αφορούσαν σε ενδοοικογενειακή βία, με δράστη κυρίως τον σύζυγο, σε ποσοστό 87%, σε σεξουαλική παρενόχληση σε ποσοστό 4% και σε περιπτώσεις βιασμού σε ποσοστό 1%.

Γι’ αυτό και με αφορμή τα θέματα της επικαιρότητας, που ανέδειξαν περιπτώσεις βίας και σεξουαλικής παρενόχλησης στον χώρο του αθλητισμού και του πολιτισμού, εκτός της βαθιάς μας ευγνωμοσύνης προς τους καταγγέλλοντες, αυτό που κατά τη γνώμη μου πρέπει να κρατήσουμε και έχει σημασία είναι να ενισχύσουμε τα παρατηρητήρια ανάλογων φαινομένων και με διαδικασίες να διευκολύνουμε τα θύματα να καταγγέλλουν.

Μόνο με αυτόν τον τρόπο θα διασφαλίσουμε την εφαρμογή των νόμων, αλλά και τη βελτίωση των συνθηκών ζωής της γυναίκας, στην οικογένεια, την εργασία, την κοινωνία, γιατί, ανεξάρτητα από το θεσμικό πλαίσιο, καταχραστές κάθε λογής εξουσίας θα υπάρχουν πάντα. Το σημαντικό είναι η Πολιτεία να έχει τους μηχανισμούς που θα διασφαλίζουν την καταγγελία, την τιμωρία των ενόχων και τη δημοσιότητα αυτών των πρακτικών και συμπεριφορών, ώστε να απολαμβάνουν ανάλογες πρακτικές.

Κυρίες και κύριοι συνάδελφοι, ίσως ένας αδιάφορος και ανενημέρωτος πολίτης να θεωρούσε τη σημερινή συνεδρίαση ως βαρετή και ανούσια, κάθε χρόνο τα ίδια λόγια, για το ίδιο θέμα. Η δική μας απάντηση είναι η παρουσία μας και η δέσμευσή μας ότι κάθε χρόνο πρέπει όχι μόνο να επαναδιατυπώνουμε το αίτημα για τα δικαιώματα της γυναίκας, αλλά να κάνουμε και έναν θετικό απολογισμό, τι πετύχαμε τον προηγούμενο, ως προς τις πολιτικές ενίσχυσης της θέσης της.

Αυτός ο αγώνας είναι διαρκής και μόνιμος. Γι’ αυτό σας καλώ να παρακολουθήσουμε με αυξημένο ενδιαφέρον τις σημερινές εισηγήσεις και να διαδώσουμε με τον αποδοτικότερο τρόπο τα συμπεράσματα και τις προτάσεις τους.

Πριν κατέβω, θυμήθηκα, κυρία Πρόεδρε, ότι πριν από έντεκα χρόνια ήμουν και εγώ Πρόεδρος της Επιτροπής Ισότητας, Νεολαίας και Δικαιωμάτων του Ανθρώπου. Είχαμε κάνει τότε, πριν από έντεκα χρόνια, μια ημερίδα και είχαμε καλέσει όλες τις γυναικείες οργανώσεις. Η Βουλή τύπωσε τα Πρακτικά αυτής της ημερίδας.

Θα τα καταθέσω στα Πρακτικά, για να τα έχετε και εσείς, να έχετε στις εργασίες σας αυτό το έργο. Είναι από όλες τις γυναικείες οργανώσεις τότε, το 2010, που κατατέθηκαν αυτές οι απόψεις. Και η Έκθεση της Ειδικής Μόνιμης Επιτροπής τότε, που ήμουν Πρόεδρος, είχε να κάνει με την αντιμετώπιση της βίας κατά των γυναικών. Είναι το 2010, από την Ελληνική Βουλή. Λυπάμαι, αλλά πολλά είναι ακόμη επίκαιρα, δυστυχώς.

(Στο σημείο αυτό o Βουλευτής και Πρόεδρος της Διαρκούς Επιτροπής Κοινωνικών Υποθέσεων, κ. Βασίλειος Οικονόμου, καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο της Επιτροπής Ισότητας, Νεολαίας και Δικαιωμάτων του Ανθρώπου.)

Ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Σας ευχαριστούμε, κύριε Οικονόμου, Πρόεδρε της Διαρκούς Επιτροπής Κοινωνικών Υποθέσεων.

Τώρα θα δώσω τον λόγο στους εκπροσώπους των Κοινοβουλευτικών Ομάδων, καθώς πρόκειται για συνεδρίαση των Κοινοβουλευτικών Επιτροπών.

Τον λόγο θα λάβει η κυρία Παρασκευή Βρυζίδου, Βουλευτής της Νέας Δημοκρατίας και μέλος της Διαρκούς Επιτροπής Κοινωνικών Υποθέσεων.

**ΠΑΡΑΣΚΕΥΗ ΒΡΥΖΙΔΟΥ:** Ευχαριστώ, κυρία Πρόεδρε.

Εξοχοτάτη Πρόεδρε της Δημοκρατίας, κυρία Πρόεδρε της Επιτροπής, κυρίες και κύριοι Υπουργοί, κυρίες και κύριοι συνάδελφοι, σήμερα τιμούμε τη Διεθνή Ημέρα της Γυναίκας, όπως έχει καθιερωθεί, η 8η Μαρτίου, σε ανάμνηση της μεγάλης απεργίας των εργατριών κλωστοϋφαντουργίας στη Νέα Υόρκη στις 8 Μαρτίου του 1857. Είναι ημέρα αφιερωμένη στους αγώνες των γυναικών, σε όλον τον κόσμο, για ισότητα, ίσα δικαιώματα, δικαιοσύνη.

Τιμούμε τις γυναίκες της ιστορίας, που αξίωσαν να γίνουν διακριτές. Χαιρετίζουμε τις γυναίκες, που αγωνίζονται καθημερινά να ανταποκριθούν στους πολλαπλούς ρόλους, της συζύγου, της αδελφής, της κόρης, της εργαζόμενης στη δουλειά και στο σπίτι και της μάνας, που ανατρέφει τα παιδιά της και τα διδάσκει με το παράδειγμά της, δίνοντάς τους τα εφόδια, που θα τα βοηθήσουν στις δύσκολες ώρες της ζωής τους.

Κυρίως χαιρετίζουμε τις γυναίκες που δεν έχουν τη δυνατότητα να μιλήσουν και να ακουστούν, αλλά δηλώνουν παρούσες, μοχθούν και δίνουν τον δικό τους αγώνα, έχουν υπόσταση και ελπίζουν σε ένα καλύτερο μέλλον, που δεν τις εξαιρεί.

Φέτος τιμούμε την Ημέρα της Γυναίκας υπό ιδιαίτερες συνθήκες. Η πανδημία είναι για όλους μας μια σκληρή και επώδυνη εμπειρία και, δυστυχώς, έφερε και μια κατακόρυφη αύξηση της έμφυλης βίας. Πολλές γυναίκες, λόγω των μέτρων περιορισμού της κίνησης και της κοινωνικής επαφής, εγκλωβίστηκαν στο σπίτι με τους κακοποιητές τους. Η ενδοοικογενειακή βία πάντα υπήρχε. Αυξήθηκε, όμως, σε ποσοστά και έκταση και αποκαλύφθηκε με τα πολλαπλά της πρόσωπα: τη λεκτική βία, τη συναισθηματική βία, την ψυχολογική βία, τη στέρηση της ελευθερίας της γνώμης, της σκέψης, της επιλογής, τη στέρηση ακόμη και της αυτονόητης ιδιωτικότητας, μέχρι τη σωματική κακοποίηση, την κατ’ εξακολούθηση, που τραυματίζει την ψυχή και το σώμα, αλλά και τη βαριά, που οδηγεί στο νοσοκομείο, ακόμη και στον θάνατο.

Οι συνέπειες είναι τεράστιες και στις τρυφερές ψυχές των παιδιών, που οδηγούνται συχνά σε ψυχολογικά προβλήματα, ανασφάλεια, έλλειψη αυτοπεποίθησης και διάθεσης να προχωρήσουν και να αντιμετωπίσουν τη ζωή.

Η βία και ο φόβος στο σπίτι πρέπει να εξαλειφθεί. Για τον λόγο αυτό, στο πλαίσιο των έκτακτων μέτρων για την αντιμετώπιση της ενδοοικογενειακής βίας, έγινε ευρέως γνωστή και επεκτάθηκε η λειτουργία της Εθνικής Γραμμής Βοήθειας, σαράντα δύο Συμβουλευτικών Κέντρων, αλλά και είκοσι Καταφυγίων γυναικών - θυμάτων βίας και των παιδιών τους, με την παροχή δωρεάν φιλοξενίας και ιατρικών εξετάσεων.

Τη σημερινή μέρα οφείλουμε να αναφερθούμε, επίσης, στις ευάλωτες γυναίκες, που οι συνθήκες της ζωής τους, η φτώχια και η ανεργία τις καθιστά θύματα σωματεμπορίας, σεξουαλικής εκμετάλλευσης, καταναγκαστικής εργασίας, αλλά και στο ζήτημα της σεξουαλικής παρενόχλησης, σε όλους τους χώρους, καθώς και στο κίνημα «Me Too», που γιγαντώθηκε στη χώρα μας, αναδεικνύοντας το εύρος του σεξισμού και της κακοποίησης, που εξακολουθούν να αντιμετωπίζουν οι γυναίκες.

Καθοριστική σε αυτό ήταν και η στήριξη του Πρωθυπουργού Κυριάκου Μητσοτάκη. «Σπάστε τη σιωπή, είμαστε εδώ για να σας στηρίξουμε», δήλωσε, γεγονός που τις ενδυνάμωσε ακόμη περισσότερο, ώστε να μιλήσουν ανοιχτά για τις τραυματικές εμπειρίες τους και να προσφύγουν στη Δικαιοσύνη.

Παράλληλα, μια σειρά ρυθμίσεων, που ψηφίστηκαν από τη σημερινή Βουλή των Ελλήνων, δίνουν τη δυνατότητα στις γυναίκες για νέες ευκαιρίες και ασφάλεια στην εργασία, ενώ μέσα από την αυτονομία και την ενδυνάμωσή τους εξασφαλίζεται και η αντιμετώπιση κάθε είδους εκμετάλλευσης.

Οι γυναίκες, κυρίες και κύριοι συνάδελφοι, βρίσκονται, επίσης, στην πρώτη γραμμή του αγώνα κατά της πανδημίας και του κορωνοϊού. Αποτελούν την πλειοψηφία των εργαζομένων που απασχολούνται στις υπηρεσίες υγειονομικής περίθαλψης, αλλά και στα καταστήματα, τα σούπερ-μάρκετ και την παράλληλη φροντίδα των παιδιών, κατά την εργασία στο σπίτι.

Σε αυτές τις γυναίκες της πρώτης γραμμής, αλλά και σε αυτές που έχασαν τη δουλειά τους ή υποαμείβονται συγκριτικά με τους άντρες, αφιέρωσε η Πρόεδρος της Ευρωπαϊκής Επιτροπής, κυρία Ούρσουλα φον ντερ Λάιεν, τη Διεθνή Ημέρα της Γυναίκας, την 8η Μαρτίου 2021. «Εργαζόμαστε για να θέσουμε τις γυναίκες στο επίκεντρο όλων των πολιτικών μας», δήλωσε. Και πρόσθεσε: «Σήμερα προτείνουμε να θεσπιστεί Οδηγία για τη διαφάνεια των αμοιβών. Οι γυναίκες πρέπει να γνωρίζουν αν τις μεταχειρίζονται δίκαια. Και αν όχι, πρέπει να είναι σε θέση να αντιδράσουν και να πάρουν ό,τι αξίζουν».

Ενώ η Πρόεδρος της Επιτροπής Δικαιωμάτων των Γυναικών και Ισότητας των Φύλων, κυρία Evelyn Regner, την ίδια μέρα, δήλωσε: «Είναι απολύτως προφανές ότι χρειαζόμαστε ισότητα των φύλων και ισχυρές γυναίκες, χωρίς τις οποίες η οικονομική και κοινωνική ανάκαμψη θα παρέμεναν ατελείς».

Κυρίες και κύριοι συνάδελφοι, έχουμε περάσει το μέσο της διαδρομής εκείνης που θα μπορούσε να γίνει μια συζήτηση για το αν μια γυναίκα έχει το δικαίωμα, την υποχρέωση να μετέχει στα πολιτικά πράγματα. Στο πέρασμα των χρόνων έχουν γίνει άλματα σε σχέση με τη θέση της γυναίκας μέσα στην πολιτική ζωή της χώρας μας.

Δείχνουμε περισσότερο από κάθε άλλη φορά έτοιμοι να εμπιστευτούμε εμάς, τις γυναίκες. Δείχνουμε ώριμες να αντιληφθούμε ότι η ικανότητα ενός ανθρώπου δεν μπορεί και δεν πρέπει να αξιολογείται από το φύλο. Πολιτικά Κόμματα, γυναικείες οργανώσεις και συνολικά οργανωμένα σύνολα της Κοινωνίας των Πολιτών αναγνωρίζουμε, πλέον, την ισότιμη θέση της γυναίκας στη σύγχρονη κοινωνία και πολιτική πραγματικότητα.

Ο χάρτης της νέας Βουλής διαμορφώθηκε και περιλαμβάνει εξήντα πέντε γυναίκες. Με τη Νέα Δημοκρατία εκλεγήκαμε συνολικά είκοσι πέντε γυναίκες στη νέα Βουλή. Η Πρόεδρος της Ελληνικής Δημοκρατίας, επί Νέας Δημοκρατίας και της Κυβέρνησης του Κυριάκου Μητσοτάκη, είναι γυναίκα, η πρώτη στο ύπατο αξίωμα της χώρας.

Υποστηρίζουμε και επιδιώκουμε την ισότητα των φύλων και την ενίσχυση της θέσης των γυναικών στην κοινωνία. Η πανδημία αποτελεί, εκτός από πρόκληση, και μια ευκαιρία για τις γυναίκες, ώστε να συμμετέχουμε περισσότερο στη λήψη αποφάσεων κατά τη διαδικασία εξόδου από την κρίση και την πορεία προς την ανάκαμψη.

Είναι ώρα να σταματήσουμε να προσπαθούμε να αλλάξουμε τις γυναίκες, αλλά να αρχίσουμε να αλλάζουμε τα συστήματα που τις εμποδίζουν να πετύχουν αυτά που μπορούν. Η ισότητα των φύλων είναι μια δύναμη αλλαγής, που θα αποβεί προς όφελος όλων.

Σας ευχαριστώ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Ευχαριστούμε πολύ τη Βουλευτή της Νέας Δημοκρατίας, κυρία Παρασκευή Βρυζίδου.

Καλώ στο Βήμα τώρα την κυρία Μερόπη Τζούφη, Βουλευτή του ΣΥΡΙΖΑ - Προοδευτική Συμμαχία. Η κυρία Τζούφη είναι μέλος της Ειδικής Μόνιμης Επιτροπής της Βουλής για την Ισότητα, τη Νεολαία και τα Δικαιώματα του Ανθρώπου.

Κυρία Τζούφη, έχετε τον λόγο.

**ΜΕΡΟΠΗ ΤΖΟΥΦΗ:** Ευχαριστώ πολύ.

Αξιότιμη κυρία Πρόεδρε της Ελληνικής Δημοκρατίας, κυρίες και κύριοι Υπουργοί, κυρία Πρόεδρε της Επιτροπής Ισότητας, αγαπητές και αγαπητοί συνάδελφοι, τιμούμε με την παρουσία μας σήμερα εδώ τις γυναίκες στην Ελλάδα και σε όλο τον κόσμο, έχοντας κατά νου πως δεν είναι μια μέρα γιορτής, αλλά μια μέρα ευαισθητοποίησης και υπενθύμισης πως ο αγώνας συνεχίζεται.

Σήμερα, εκατόν έντεκα χρόνια από την καθιέρωση της Παγκόσμιας Ημέρας της Γυναίκας από την Κλάρα Τσέτκιν, θυμόμαστε και τιμούμε τους αγώνες όλων εκείνων των γυναικών, που πήραν την υπόθεση της χειραφέτησης στα χέρια τους, ξεγύμνωσαν την έμφυλη ανισότητα και αγωνίστηκαν, ώστε να κατακτήσουν σημαντικά κοινωνικά και πολιτικά δικαιώματα, να έχουν ίσο ρόλο στην οικογένεια, να έχουν την αυτοδιάθεση του σώματός τους, να μορφώνονται, να εργάζονται και να αμείβονται δίκαια, να ψηφίζουν και να καταλαμβάνουν δημόσια αξιώματα.

Ωστόσο, όλες και όλοι θα συμφωνήσουμε πως, σε εθνικό και διεθνές επίπεδο, οι κατακτήσεις του γυναικείου κινήματος δοκιμάζονται και αμφισβητούνται, με την έμφυλη ισότητα να παραμένει ένα ανοιχτό ζήτημα.

Επιτρέψτε μου να κάνω και μια γλωσσολογική αναφορά, η οποία, όμως, είναι βαθιά πολιτική και αποκρυσταλλώνει μια σειρά από κοινωνικές αντιλήψεις, στερεότυπα και ανισότητες.

Για πρώτη φορά στην ιστορία της χώρας μας, έχουμε μια γυναίκα στη θέση της Προέδρου της Δημοκρατίας. Η προσφώνηση «κυρία Πρόεδρος» φαίνεται να είναι η πιο εύλογη επιλογή, η οποία, όμως, έχει ένα σοβαρό πρόβλημα: δηλώνει πως μια γυναίκα, για να υπάρξει γλωσσικά σε ένα ανώτερο αξίωμα, εν προκειμένω στο ανώτατο πολιτειακό, πρέπει να είναι άνδρας, πρόεδρος, δηλαδή, και όχι οποιοδήποτε άλλο θηλυκό ουσιαστικό. Είναι κάτι που πρέπει να μας προβληματίσει.

Συνεχίζω, επίσης, με μια κοινή διαπίστωση. Ολόκληρος ο πλανήτης είναι αντιμέτωπος με την υγειονομική κρίση και η χώρα μας είναι ξανά αντιμέτωπη, με αφορμή την πανδημία, με μια νέα οικονομική κρίση, με πολλαπλές συνέπειες σε βάρος των γυναικών, αφού από τα πρόσφατα στοιχεία της ΕΛΣΤΑΤ για την περίοδο της πανδημίας καταδεικνύεται ότι η αύξηση της ανεργίας επηρεάζει τις γυναίκες πολύ περισσότερο από τους άνδρες, κατά έξι με οκτώ μονάδες.

Από την άλλη μεριά, η εξάπλωση της πανδημίας και ο εγκλωβισμός στο σπίτι αυξάνει κατακόρυφα τα φαινόμενα έμφυλης και ενδοοικογενειακής βίας, ενώ οι κυβερνητικές επιλογές μετατροπής του δημόσιου συστήματος υγείας σε νοσοκομεία για μία μόνο νόσο, αυτή του κορωνοϊού, δημιουργούν επιπρόσθετες δυσκολίες, αφού οι γυναίκες στερούνται την πρόσβαση για τις απαραίτητες ιατρικές εξετάσεις τους, που σχετίζονται με την αναπαραγωγική και σεξουαλική τους υγεία.

Από την άλλη μεριά, όπως πολλοί προείπατε, οι γυναίκες είναι αυτές που πρωταγωνίστησαν και εξακολουθούν να παλεύουν στην πρώτη γραμμή της μάχης ενάντια στην πανδημία, γιατρίνες, νοσηλεύτριες, εκπαιδευτικοί, εργαζόμενες στα σουπερμάρκετ και στις υπηρεσίες φροντίδας και καθαριότητας, σε πολλαπλούς ρόλους και καθήκοντα, παλικαρίσια.

Σήμερα συζητάμε επιπρόσθετα και υπό το βάρος των πρόσφατων δραματικών αποκαλύψεων πολλών αγοριών και κοριτσιών, που βρήκαν το θάρρος και το κουράγιο να καταγγείλουν τη σεξουαλική παρενόχληση και τη βία που έχουν υποστεί. Η Σοφία Μπεκατώρου «έσπασε τη σιωπή» για τον χώρο του αθλητισμού και έχει ακολουθήσει ο χώρος του θεάτρου και του θεάματος και πιθανόν και άλλοι χώροι.

Όλα αυτά καταμαρτυρούν πως η έμφυλη ισότητα και τα δικαιώματα δεν κατοχυρώνονται μόνο μέσω της νομοθεσίας. Η νομική κατοχύρωση είναι σημαντική. Όμως, η πραγματικότητα φανερώνει πως πρέπει να κατοχυρωθεί και στην πράξη, να γίνει μέρος της συνείδησής μας, της καθημερινής μας πρακτικής, στην κοινωνία, στους εργασιακούς χώρους, στην οικογένεια, στην εκπαίδευση, σε κάθε κοινωνικό χώρο.

Μπορεί το κίνημα «Me Too» να έφτασε στη χώρα μας με καθυστέρηση, υπογραμμίζει, όμως, την ανάγκη να υπάρξουν δομικές αλλαγές, που να διαπερνούν το σύνολο της κοινωνικής και οικονομικής ζωής. Και αυτή είναι η στιγμή που, δίχως ιδεοληψίες και μικροπολιτικές σκοπιμότητες, είναι αναγκαίο να ενταχθεί στην εκπαίδευση η διάσταση του φύλου και των έμφυλων σχέσεων.

Ο Πρωθυπουργός, μιλώντας στη Βουλή, δήλωσε ότι η Κυβέρνηση θα εισαγάγει μάθημα σεξουαλικής διαπαιδαγώγησης στα σχολεία. Δεν ανέφερε, βέβαια, τη λαθεμένη κατάργηση της θεματικής εβδομάδας, ενός θεσμού που στο προηγούμενο χρονικό διάστημα υλοποιήθηκε με επιτυχία στα σχολεία, θέτοντας μια σειρά από σύγχρονα κοινωνικά ζητήματα, μεταξύ αυτών και τα ζητήματα των έμφυλων σχέσεων.

Στο ίδιο μήκος κύματος, η Κυβέρνηση υποβάθμισε και χαλάρωσε τις πολιτικές ισότητας, συνδέοντάς τες με τη δημογραφική και οικογενειακή πολιτική. Κατά τη γνώμη μας, είναι μια αναχρονιστική ρύθμιση, που αφαιρεί την έμφυλη διάσταση και καταργεί την οριζόντια συνεκτική κοινωνική πολιτική της προηγούμενης περιόδου.

(Στο σημείο αυτό χτυπά το κουδούνι λήξεως του χρόνου ομιλίας της κυρίας Βουλευτού)

Ένα λεπτό θα χρειαστώ ακόμη, κυρία Πρόεδρε.

Ο ΣΥΡΙΖΑ-Προοδευτική Συμμαχία, συνυπολογίζοντας όλες αυτές τις διαστάσεις, θέτει το ζήτημα της αναβάθμισης του χαρτοφυλακίου της ισότητας των φύλων μέσω της συγκρότησης του αρμόδιου Υπουργείου. Έχουμε στείλει επιστολή για την αναγκαιότητα να υπάρξει, όπως και σήμερα, μια κοινή συνεδρίαση των Επιτροπών Ισότητας και Κοινωνικών Υποθέσεων, ώστε να υπάρξει ένας ανοικτός και ουσιαστικός διάλογος για όλα τα κρίσιμα θέματα της επικαιρότητας και αναμένουμε τη θετική κυβερνητική και κοινοβουλευτική απάντηση.

Παράλληλα, με ανοικτή επιστολή της Κοινοβουλευτικής μας Ομάδας, περιγράφουμε τους στρατηγικούς στόχους για την ισότητα των φύλων, που, κατά τη γνώμη μας, πρέπει να περιλαμβάνουν την προώθηση της ισότητας των φύλων στην αγορά εργασίας, με την εναρμόνιση της οικογενειακής και επαγγελματικής ζωής, την προστασία των δικαιωμάτων των γυναικών, με έμφαση στην εξάλειψη των πολλαπλών διακρίσεων που υφίστανται οι γυναίκες με αναπηρία, οι γυναίκες μετανάστριες και πρόσφυγες, οι μακροχρόνια άνεργες, οι γυναίκες Ρομά και άλλες ευπαθείς κοινωνικά ομάδες γυναικών, να περιλαμβάνει την πρόληψη και την αντιμετώπιση της βίας, με συγκεκριμένα βήματα, στην οικογένεια, την εργασία, την κοινωνία, την προώθηση της ισότητας στην εκπαίδευση, τον πολιτισμό, τον αθλητισμό, τα μέσα μαζικής ενημέρωσης, την υγεία και, βεβαίως, την ισόρροπη συμμετοχή των γυναικών στα κέντρα λήψης των αποφάσεων.

Σήμερα, περισσότερο από κάθε άλλη φορά, τα αιτήματα για την ισότητα των φύλων είναι τρομερά επίκαιρα και η κοινωνία έτοιμη για αλλαγές προς μια πιο δίκαιη κοινωνία, με περισσότερη έμφυλη ισότητα, λιγότερη σεξουαλική βία, λιγότερα στερεότυπα. Ζητήματα όπως η ελεύθερη συμβίωση, η απρόσκοπτη επιλογή σεξουαλικού προσανατολισμού, οι ρόλοι εντός της οικογένειας, είναι μόνο μερικές πτυχές ενός νέου οράματος συνύπαρξης.

Συμπερασματικά, τα αιτήματα των γυναικών για δικαιοσύνη και ισότητα παραμένουν, ειδικά σε μια Ευρώπη που κλυδωνίζεται από ακροδεξιές πολιτικές και μια Ελλάδα όπου οι πολιτικές ισότητας των φύλων συχνά αποτελούν διακηρύξεις και όχι ουσιαστικές πολιτικές.

Για τον λόγο αυτό, η 8η του Μάρτη δίνει τον τόνο της εγρήγορσης και της διεκδίκησης για τους νέους αγώνες των γυναικών. Είναι ένας στόχος εφικτός, που αφορά άνδρες και γυναίκες. Αφορά το σύνολο της κοινωνίας μας.

Σας ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Ευχαριστούμε πολύ την κυρία Τζούφη, Βουλευτή του ΣΥΡΙΖΑ-Προοδευτική Συμμαχία.

Θα καλέσω τώρα στο Βήμα την κυρία Χαρά Κεφαλίδου, Βουλευτή του Κινήματος Αλλαγής.

Κυρία Κεφαλίδου, έχετε τον λόγο.

**ΧΑΡΟΥΛΑ (ΧΑΡΑ) ΚΕΦΑΛΙΔΟΥ:** Ευχαριστώ, κυρία Πρόεδρε.

Αξιότιμη κυρία Πρόεδρε, κυρία Πρόεδρε της συνεδρίασής μας, κυρίες και κύριοι Υπουργοί, αγαπητοί συνάδελφοι, σήμερα είναι μια ξεχωριστή μέρα για όλες τις γυναίκες, για όλη την κοινωνία και με ιδιαίτερη χαρά καλωσορίζουμε την Πρόεδρο της Δημοκρατίας στη συνεδρίασή μας, την πρώτη γυναίκα στην Ελλάδα στο ύψιστο αυτό αξίωμα. Και αυτό έχει και τον συμβολισμό και την αξία του και δεν πρέπει να το ξεχνούμε.

Κάθε χρόνο τα κράτη - μέλη της Ευρωπαϊκής Ένωσης αξιολογούνται, προκειμένου να διαπιστωθεί πόσο απέχουν από την επίτευξη του στόχου της ισότητας των φύλων.

Σήμερα, 8 Μαρτίου 2021, εκατόν εξήντα τέσσερα χρόνια, ενάμισης και πλέον αιώνας, από τον Μάρτη του 1857 και τον αγώνα μιας χούφτας εργατριών της κλωστοϋφαντουργίας στη Νέα Υόρκη για υποτυπωδώς ανθρώπινες συνθήκες εργασίας, και ακόμα η θεμελιώδης αυτή προϋπόθεση ανθρώπινης συμβίωσης παραμένει ζητούμενο.

Η Ελλάδα, σε πρόσφατη έρευνα, είναι η τελευταία μεταξύ των χωρών της Ευρωπαϊκής Ένωσης σε θέματα ισότητας των φύλων. Οι αξιολογήσεις ξέρετε ότι βασίζονται στις διαφορές μεταξύ ανδρών και γυναικών σε έξι τομείς: εργασία, χρήματα, γνώση, χρόνος, υγεία, εξουσία.

Πρόσφατα στοιχεία της Eurostat δείχνουν ότι ακόμη και οι γυναίκες που κατάφεραν να βρεθούν σε ανώτερες διευθυντικές θέσεις αμείβονται κατά τουλάχιστον 20% λιγότερο ανά ώρα, σε σύγκριση με τους άνδρες που κατέχουν τις αντίστοιχες θέσεις.

Είναι ένας κοινός τόπος ότι όποια στατιστικά και αν αποφασίσει κανείς να διαβάσει και να φέρει στον δημόσιο διάλογο, ένα είναι το σίγουρο, ότι για να κλείσει η ψαλίδα των ανισοτήτων, με τους ρυθμούς που διατηρούμε, θα χρειαστεί να περάσουν τουλάχιστον εκατό χρόνια, σύμφωνα με την Έκθεση του Παγκόσμιου Οικονομικού Φόρουμ, και για να μηδενιστεί η διαφορά στον εργασιακό βίο και τις αμοιβές κάτι περισσότερο από δύο αιώνες.

Αυτή είναι η πραγματικότητα και αυτή είναι που μας ντροπιάζει όλους.

Κάτω από το «λεπτό λούστρο» πολιτισμού, ακόμη και των πιο ανεπτυγμένων χωρών του κόσμου, υπάρχουν οι λιγότερες ευκαιρίες, στην οικονομική ζωή, στην κοινωνική ανέλιξη, στην εκπροσώπηση αυτών που είναι πάνω από το μισό του πλανήτη. Και ακόμα χειρότερα, υπάρχει η απλήρωτη εργασία, η βία κατά των γυναικών, η εκμετάλλευση, η έλλειψη εκπαίδευσης, η σεξουαλική παρενόχληση. Μάλιστα, οι γυναίκες, με βάση τα όσα λέει η Action Aid, σε ένα ποσοστό 60%, επιλέγουν να υποφέρουν σιωπηλά, εξαιτίας του φόβου και με τον σιωπηρό κώδικα υποταγής σε αυτόν που είναι σαν και εσένα, αλλά γεννήθηκε άνδρας.

Δεν υπάρχει ούτε μία χώρα - και αυτό είναι πολύ σημαντικό να το σκεφθούμε - ανεξάρτητα από το επίπεδο ανάπτυξης, την περιοχή ή τον τύπο της οικονομίας που έχει, που να έχει πετύχει την ισότητα των δύο φύλων. Αυτήν την πραγματικότητα, μιας ανισότητας - πληγής για την ανθρωπότητα, οφείλουμε να την αλλάξουμε, αντί να τη θυμόμαστε κάθε 8η Μάρτη και να την ξεχνάμε την επόμενη ημέρα.

Εάν κάτι μπορούμε να επιτύχουμε, για να υπάρχει αυτή η επίτευξη της ισότητας συνολικά και σε αυτούς τους έξι τομείς, είναι η προσπάθεια για μία ισορροπημένη εκπροσώπηση των φύλων στη λήψη των αποφάσεων.

Με αυτήν τη σκέψη, αντιλαμβανόμαστε όλοι γιατί η πολιτισμένη και ανεπτυγμένη Ευρώπη με μία βαθμολογία 51,9% και μία Ελλάδα με βαθμολογία 24,3% έχει μπροστά της πολύ δρόμο ακόμη να διανύσει.

Η δίνη της φονικής πανδημίας, που ζούμε εδώ και έναν χρόνο, αλλά και η δύναμη μιας γυναίκας να μιλήσει για το πιο νοσηρό κοινό μυστικό της κοινωνίας μας, τη σεξουαλική κακοποίηση, την πιο βίαιη καταπάτηση ανθρωπίνων δικαιωμάτων, άλλαξε τη ματιά μας και ίσως την άλλαξε για πάντα. Πίσω από τη χειρουργική μάσκα και τη λευκή ποδιά, που παλεύει να σώσει μια ανθρώπινη ζωή, δεν είναι το σαγηνευτικό βλέμμα μιας γυναίκας που «τα ήθελε», είναι η γιατρός, είναι η νοσηλεύτρια, που στέκεται δεκάωρα όρθια και έκανε την αγωνία μας δική της αγωνία.

Οι γυναίκες ξέρετε ότι αποτελούν την πλειοψηφία στις υπηρεσίες της υγειονομικής περίθαλψης και αγωνίζονται καθημερινά, για να σώσουν εκατομμύρια ζωές. Πίσω από την ταμειακή μηχανή του σουπερμάρκετ δεν κάθεται το σκοτεινό αντικείμενο του πόθου, αλλά μία γυναίκα χαμηλόμισθη, που παίζει κάθε μέρα «κορώνα-γράμματα» την υγεία της, για να συντηρήσει την οικογένειά της.

(Στο σημείο αυτό κτυπάει το κουδούνι λήξης του χρόνου ομιλίας της κυρίας Βουλευτού)

Είναι αυτή που το βράδυ, γυρνώντας σπίτι της, θα βγάλει τα ψηλοτάκουνα, για να φροντίσει, να καθαρίσει, να ταΐσει, να βοηθήσει στη μελέτη των παιδιών, να ακούσει και να είναι παρούσα, στυλοβάτης, σε ό,τι αφορά την οικογένειά της. Αυτό δε το υποτιμημένο κομμάτι προσφοράς και ελπίδας και φροντίδας - έτσι και αλλιώς αναντικατάστατο - υπολογίζεται καμιά φορά από τις στατιστικές, τις περίφημες, ότι φτάνει τα 11 τρισεκατομμύρια δολάρια ετησίως.

Είναι γυναίκες κάθε κοινωνικής τάξης, γυναίκες επιστήμονες, γυναίκες της οικονομικής κρίσης, γυναίκες θύματα του trafficking, γυναίκες μετανάστριες, γυναίκες με χαμηλά εισοδήματα, γυναίκες άνεργες, που ζουν σε συνθήκες φτώχειας, που παλεύουν για την επιβίωση, αγωνίζονται για τις αρχές τους, τα παιδιά τους, την οικογένειά τους, το επάγγελμά τους, τη μόρφωσή τους.

Η ανισότητα μεταξύ των φύλων, μεταξύ ανθρώπων με τις ίδιες δυνατότητες, ικανότητες, ανάγκες, προσδοκίες και όνειρα, είναι μια κατάφωρη αδικία, που οι ανδροκρατούμενες κοινωνίες μας επιμένουν να κάνουν πως δεν βλέπουν. Είναι και κάτι ακόμα που η παγκόσμια πανδημία μάς έκανε να δούμε: η άρνηση στην πρόοδο και τη βιώσιμη ανάπτυξη όλων.

Η Ημέρα της Γυναίκας, λοιπόν, είναι κάθε μέρα που μοιραζόμαστε έναν αγώνα για μια καλύτερη καθημερινότητα, πιο ευρύχωρη, πιο ανθρώπινη, πιο ποιοτική, πιο ελεύθερη.

Η Ημέρα της Γυναίκας είναι κάθε μέρα ευαισθητοποίησης της κοινής γνώμης για την οικοδόμηση κουλτούρας συνεργασίας, αλληλεγγύης, ειρηνικής συνύπαρξης και ισότιμων σχέσεων. Σε μια τέτοια κοινωνία θέλουμε να ζήσουν οι κόρες, οι αδελφές, οι μανάδες, οι φίλες, οι σύντροφοί μας.

Η σημερινή μέρα δεν είναι γιορτή. Η σημερινή μέρα είναι μια μέρα υπενθύμισης όλων όσων έχουμε ακόμη μπροστά μας και πρέπει να κάνουμε.

Σας ευχαριστώ πολύ.

Ευχαριστώ, κυρία Πρόεδρε, για την ανοχή.

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Ευχαριστούμε πολύ την κυρία Κεφαλίδου, Βουλευτή του Κινήματος Αλλαγής.

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ.: Βασίλειος Βασιλειάδης, Παναγιώτα Δούνια, Ιωάννης Μελάς, Άννα Καραμανλή, Ιωάννης - Μιχαήλ Λοβέρδος, Κωνσταντίνος Κυρανάκης, Μαρία - Ελένη Σούκουλη - Βιλιάλη, Χριστόφορος Μπουτσικάκης, Μάξιμος Σενετάκης, Αναστάσιος Χατζηβασιλείου, Ειρήνη - Ελένη Αγαθοπούλου, Ευφροσύνη (Φρόσω) Καρασαρλίδου, Αικατερίνη (Κατερίνα) Νοτοπούλου, Μερόπη Τζούφη, Χαρούλα (Χαρά) Κεφαλίδου, Γαρυφαλλιά (Λιάνα) Κανέλλη, Αναστασία - Αικατερίνη Αλεξοπούλου και Αγγελική Αδαμοπούλου.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Παπαδόπουλος Μιχαήλ, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Αθανασίου Μαρία, Ασημακοπούλου Σοφία - Χάιδω, Απατζίδη Μαρία και Γρηγοριάδης Κλέων.

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Και καλώ στο Βήμα τώρα την κυρία Λιάνα Κανέλλη, Βουλευτή του Κομμουνιστικού Κόμματος Ελλάδας. Η κυρία Κανέλλη είναι μέλος της Ειδικής Μόνιμης Επιτροπής της Βουλής για την Ισότητα, τη Νεολαία και τα Δικαιώματα του Ανθρώπου.

**ΛΙΑΝΑ ΚΑΝΕΛΛΗ:** Αξιότιμη κυρία Πρόεδρε, κυρία Πρόεδρε, κυρίες και κύριοι Βουλευτές, η φετινή 8η του Μάρτη, Παγκόσμια Ημέρα της Γυναίκας, αποκτά μια εξέχουσα σημασία, γιατί στις σύγχρονες συνθήκες οι γυναίκες αναμετρώνται, κυριολεκτικά, μετά από έναν χρόνο πανδημίας, με τις τεράστιες δυσκολίες στον «Γολγοθά» της ανασφάλειας. Και είναι αυτή η πραγματικότητα, που δεν αντιμετωπίζεται με υποκριτικά λόγια συμπάθειας και συμπαράστασης στις ηρωίδες γυναίκες και δη από τα Κόμματα που κυβέρνησαν και ενίσχυσαν την καταπίεση των γυναικών.

Χρειάστηκε, για παράδειγμα, η γενναία στάση γυναικών και ανδρών που τόλμησαν να μιλήσουν, διότι τους «έκαιγε» την ψυχή, χρόνια τώρα, για να αναγκαστείτε, τελικά, να καταδικάσετε τις πιο ακραίες συνέπειες αυτών των κοινωνικών διακρίσεων.

Μιλάτε - μιλάμε πολύ εύκολα εδώ μέσα - για ανθρώπινες αξίες, για κοινωνικό κράτος, για κώδικες δεοντολογίας και άλλα τέτοια, που δήθεν θα ελέγχουν, τόσο την ατομική αλαζονεία, όσο και την κατάχρηση της ατομικής εξουσίας, αλλά και της βίαιης συμπεριφοράς. Κι όμως, αφήνετε επιδεικτικά και στο απυρόβλητο, κυριολεκτικά, τον «βούρκο» της σύγχρονης εκμεταλλευτικής κοινωνίας, την ίδια τη γενεσιουργό μορφή βίας, που τα συστατικά της στοιχεία είναι ο οικονομικός και κοινωνικός καταναγκασμός, ο ανορθολογισμός, η καταστολή και η χειραγώγηση.

Αν θέλατε, κυρίες και κύριοι της Κυβέρνησης και το ίδιο και εσείς της Αξιωματικής Αντιπολίτευσης, να απαλλάξετε τις γυναίκες από κάθε ανισότητα (εργασιακή, μισθολογική και όλες τις άλλες), τι θα είχατε κάνει; Μπορείτε να το κάνετε και τώρα: Θα καταργούσατε δουλειά και ωράριο-«λάστιχο», που ονομάζεται κατ’ ευφημισμόν «ευέλικτες σχέσεις εργασίας».

Δεν υπάρχει πιο σύγχρονη ανάγκη για κάθε γυναίκα από το να έχει μια σταθερή δουλειά και μάλιστα με λιγότερες ώρες - όπως και οι άνδρες, άλλωστε - στον εξελιγμένο τεχνολογικά 21ο αιώνα και μάλιστα εργασία όχι μόνο σταθερή, αλλά και πάνω στο αντικείμενο της ειδίκευσής της, με επίσης σταθερό ημερήσιο χρόνο εργασίας, με όλα τα μέτρα προστασίας και υγείας και ασφάλειας και στους χώρους δουλειάς και, βεβαίως, ένα αξιοπρεπές εισόδημα.

Αντίθετα, βλέπουμε να γενικεύετε την επίθεση εναντίον των εργασιακών και ασφαλιστικών δικαιωμάτων των γυναικών, θεσμοθετώντας - σας φέρνω ένα παράδειγμα - τη δεκάωρη δουλειά. Τη θεσμοθετήσατε τη δεκάωρη δουλειά! Επίσης, θεσμοθετήσατε την κατάργηση της κυριακάτικης αργίας και άλλα τέτοια. Πόση εξίσωση είναι αυτή των γυναικών! Δεκάωρη δουλειά! Ό,τι πείτε!

Επιδιώκετε να μονιμοποιήσετε την αθλιότητα που ζούνε σήμερα ήδη οι εργαζόμενες γυναίκες. Πώς το κάνετε; Έχουν μετατρέψει τα σπίτια τους σε αίθουσες τηλεκπαίδευσης, αίθουσες τηλεργασίας. Δηλαδή καταργείτε τη διάκριση ανάμεσα στον εργάσιμο και στον ελεύθερο χρόνο, κομματιάζετε, κόβετε με το μαχαίρι, την προσωπική και την οικογενειακή ζωή της γυναίκας. Την κομματιάζετε! Στα ερείπια των εργασιακών σχέσεων, στον ζόφο της εργασιακής ζούγκλας, χτίζεται, για παράδειγμα, μια ψηφιακή οικονομία και ενδεχομένως και μια ψηφιακή ισορροπία.

Εμείς, για παράδειγμα, θεωρούμε ότι είναι αναγκαίο να εξασφαλίζεται άδεια τοκετού και μητρότητας, επίδομα άδειας μητρότητας, σε όλες τις γυναίκες και στις αυτοαπασχολούμενες και στις αγρότισσες, σε όλες, χωρίς καμία εξαίρεση.

Κι όμως, σήμερα, εδώ που μιλάμε, 8η Μαρτίου 2021, όλες οι Κυβερνήσεις που πέρασαν διατηρούν τον άθλιο νόμο του 1952 - είναι μεγαλύτερος από εμένα σε ηλικία ο νόμος -, αυτόν που αποκλείει από το επίδομα άδειας τοκετού, λοχείας και μητρότητας όσες εργαζόμενες δεν έχουν, λέει, συγκεντρώσει διακόσια μεροκάματα την τελευταία διετία.

Και, βεβαίως, αυτά τα αναγκαία μέτρα προστασίας της μητρότητας γιατί υπάρχουν; Γιατί η καπιταλιστική εργοδοσία θεωρεί αντικίνητρο την πρόσληψη μιας γυναίκας με τέτοια βάρη στην πλάτη, όπως ο τοκετός, η μητρότητα, τα επιδόματα.

Για το Κράτος, τα μέτρα προστασίας της υγείας, η ιατροφαρμακευτική περίθαλψη και όλα αυτά είναι κόστος.

Μέσα σε αυτές τις συνθήκες της πανδημίας, έχουμε γυναίκες να φορτώνονται τη φροντίδα των ανήλικων, των ηλικιωμένων, των τυχόν αναπήρων και να μεταμορφώνονται, αυτομάτως, μαζί με οτιδήποτε άλλο, σε νοσηλεύτριες, υγειονομικούς και παιδαγωγούς.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΛΙΑΝΑ ΚΑΝΕΛΛΗ:** Τελειώνω, κυρία Πρόεδρε.

Από αυτές τις γυναίκες ζητάμε να πληρώσουν λογοθεραπευτές, εργοθεραπευτές, να κάνουν προγεννητικό έλεγχο, διαγνωστικές εξετάσεις και τίποτα από αυτά δεν είναι δωρεάν.

Χωρίς υπερβολή, και η Ευρωπαϊκή Ένωση και όλες οι ελληνικές και οι άλλες Κυβερνήσεις έχετε αναγάγει, εν πολλοίς, σε επιστήμη τη διαστρέβλωση της έννοιας της «ισοτιμίας της γυναίκας». Γι’ αυτό και ανακαλύψαμε το ελληνικό «Me Too». Είναι δυνατόν να μιλάμε για ελληνικό «Me Too»; Έχει γίνει κάποια επανάσταση στην Αμερική και μιλάμε για ελληνικό «Me Too» και το αντιγράφουμε; Δεν είναι αυτό πρόβλημα γυναικών, ανεξαρτήτως ράτσας, φυλής, κρατικής οντότητας ή ιθαγένειας; Χρειαζόταν να ανακαλύψουμε και να φτιάξουμε ελληνικό «Me Too» για τη βία κατά των γυναικών και να το λέμε κιόλας;

Με αυτήν την πολιτική έχετε πετύχει να εξισώνετε προς τα κάτω και για τους άνδρες και για τις γυναίκες τα δικαιώματα των γυναικών, γιατί είναι πάρα πολύ εύκολο να μιλάει κάποιος για την ισοτιμία ανδρών και γυναικών στον νόμο, αλλά αυτό να μην ισχύει στην πράξη. Και δεν ισχύει στην πράξη, σε τέτοιο βαθμό, ώστε, εν πολλοίς, πολλές φορές το γυναικείο ζήτημα, τα γυναικεία προβλήματα, η γυναικεία καταπίεση, να λειτουργούν ως άλλοθι για ιμπεριαλιστικές πολιτικές και για ιμπεριαλιστικούς σχεδιασμούς και από την Ευρωπαϊκή Ένωση και από την Αμερική και από το ΝΑΤΟ. Μόλις έρθουν σε κόντρα με τη Ρωσία ή την Κίνα, θυμούνται και τη θέση της γυναίκας, για να τη χρησιμοποιήσουν ως άλλοθι.

Οι αλυσίδες της σιωπής και της βίας, της ανισοτιμίας της γυναίκας, πρέπει και μπορούν να σπάσουν παντού, όπως σε χώρους δουλειάς, σε σχολές, στον δρόμο του συλλογικού αγώνα, για μια ζωή με δικαιώματα, όχι μόνο στην εργασία, αλλά και σε κάθε μορφή της κοινωνικής ζωής.

Στον 21ο αιώνα η ραγδαία ανάπτυξη της επιστήμης και της τεχνολογίας φωτίζει, κυρίες και κύριοι συνάδελφοι, τις τεράστιες δυνατότητες που αναδύονται από αυτήν την κατεύθυνση, οι οποίες, όμως, παρεμποδίζονται από την ανάπτυξη μιας οικονομίας που έχει στραμμένο το βλέμμα στο επιχειρηματικό καπιταλιστικό κέρδος και όχι στις εργατικές, πραγματικές, λαϊκές ανάγκες ανδρών και γυναικών.

Η ιστορική επέτειος της 8ης Μαρτίου υπενθυμίζει κάθε φορά πως το πραγματικά προοδευτικό στην ιστορία των κοινωνιών, στην ταξική πάλη, είναι να μην υποτάσσεσαι στους αρνητικούς συσχετισμούς της εποχής σου, αλλά να παλεύεις να τους αλλάξεις, για μια κοινωνία χωρίς ανασφάλεια, χωρίς σεξισμό, απαλλαγμένη από κάθε μορφή οικονομικής εκμετάλλευσης και κοινωνικής καταπίεσης, αυτή που εμείς ξέρουμε, ζούμε και βλέπουμε ως σοσιαλιστική και κομμουνιστική.

Σας ευχαριστώ.

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Ευχαριστούμε την κυρία Κανέλλη, Βουλευτή του Κομμουνιστικού Κόμματος Ελλάδας.

Παρακαλώ τώρα την κυρία Αναστασία-Αικατερίνη Αλεξοπούλου, Βουλευτή από την Ελληνική Λύση - Κυριάκος Βελόπουλος και μέλος της Ειδικής Μόνιμης Επιτροπής της Βουλής για την Ισότητα, τη Νεολαία και τα Δικαιώματα του Ανθρώπου, να λάβει τον λόγο για πέντε λεπτά.

Ορίστε, κυρία Αλεξοπούλου, έχετε τον λόγο.

**ΑΝΑΣΤΑΣΙΑ-ΑΙΚΑΤΕΡΙΝΗ ΑΛΕΞΟΠΟΥΛΟΥ:** Σας ευχαριστώ πολύ.

«Ιδού, αυτές οι γυναίκες φέρονται θαυμαστά. Αυτές είναι μεγαλόψυχες, και λένε ότι μαθαίνουν από μας. Δε δειλιάζουν, μολονότι τους επάρθηκε η ελπίδα που είχαν να γεννήσουν τέκνα για τη δόξα και για την ευτυχία. Εμείς λοιπόν μπορούμε να μάθουμε απ’ αυτές και να τες λατρεύουμε έως την ύστερην ώρα» (Διονύσιος Σολωμός).

Κυρία Πρόεδρε της Ελληνικής Δημοκρατίας, κυρίες και κύριοι, έτσι περιγράφει τη γυναίκα ο εθνικός μας ποιητής, Διονύσιος Σολωμός, στους «Ελεύθερους Πολιορκημένους», αναφερόμενος στις Ελληνίδες του 1821. Δεν θα μπορούσα να βρω καλύτερο τρόπο, για να ξεκινήσω αυτήν τη σύντομη αναφορά μου για τη σημερινή «Ημέρα της Γυναίκας».

Σήμερα τιμάται η γυναίκα, που αποτέλεσε πηγή έμπνευσης για όλους τους μεγάλους ποιητές και λογοτέχνες, ως σύμβολο αγάπης και ως σύμβολο ζωής. Υμνήθηκε και συνεχίζει να υμνείται από τους ανθρώπους των γραμμάτων και του πνεύματος, γιατί κουβαλάει μαζί της τη ζωή και την ελπίδα.

Η γυναίκα ήταν ανέκαθεν πρωταγωνιστής της καθημερινής ζωής. Ως μητέρα, ως σύζυγος, βρέθηκε και βρίσκεται στο επίκεντρο των γεγονότων. Πολλές φορές, μάλιστα, προκάλεσε αυτή τα γεγονότα, γεγονότα που έκριναν την πορεία της ιστορίας στο παρελθόν, που διαμόρφωσαν τον κόσμο, όπως τον γνωρίζουμε σήμερα.

Στη σημερινή χρονική συγκυρία, η γυναίκα αποκτά ακόμα μεγαλύτερες δυνατότητες για την ισότιμη και ισχυρή παρουσία της στις πολιτικές, οικονομικές και κοινωνικές εξελίξεις των καιρών μας. Η συμμετοχή των γυναικών στα κέντρα λήψης αποφάσεων και διακυβέρνησης, σε παγκόσμιο επίπεδο, είναι σήμερα πιο σημαντική και αναγκαία από ποτέ. Και αυτό είναι ένα ελπιδοφόρο μήνυμα για τον πλανήτη μας, για το μέλλον. «Το μέλλον είναι θηλυκό», είχε πει τώρα τελευταία μια γυναίκα ηγέτης, κάτι που θα πρέπει να μας κάνει να αισιοδοξούμε, αλλά, ταυτόχρονα, αυξάνει και τις ευθύνες μας.

Γιορτάζουμε σήμερα την Παγκόσμια Ημέρα της Γυναίκας, αλλά δεν θα πρέπει να ξεχνούμε την Ελληνίδα γυναίκα, την Ελληνίδα μάνα, τη σύζυγο, κόρη και αδερφή, τη γυναίκα επαγγελματία, τη γυναίκα επιστήμονα, τη γυναίκα νοικοκυρά, τη γυναίκα μάνα, τη γυναίκα πολύτεκνη μάνα, τη γυναίκα ΑμεΑ, που θα έπρεπε η Πολιτεία να είναι κοντά της σε αυτόν τον αγώνα που δίνει καθημερινά, χωρίς μισθό και σύνταξη, χωρίς το ελάχιστο οικονομικό βοήθημα.

Τυχαίνει αυτόν τον μήνα να γιορτάζουμε τα διακόσια χρόνια από την Εθνεγερσία του 1821 και δεν θα πρέπει να λησμονούμε τις γυναίκες του Αγώνα, εκείνες που έδωσαν τα πάντα, αλλά και που θυσιάστηκαν, για να είμαστε σήμερα εμείς ελεύθεροι.

Από την αρχαιότητα ως και πρόσφατα, η Ελληνίδα έπαιξε σημαντικό ρόλο στην ελληνική ιστορία. Ιδιαίτερα σήμερα, με τις «σειρήνες» της παγκοσμιοποίησης και της ισοπέδωσης των εθνικών ιδανικών μας να ηχούν τριγύρω μας, η Ελληνίδα γυναίκα είναι θεματοφύλακας της οικογένειας, των πατροπαράδοτων αξιών μας, τους έθνους μας, της ιστορίας μας, της θρησκείας μας και της μεγάλης πολιτιστικής κληρονομιάς των προγόνων μας.

Η «Ημέρα της Γυναίκας» ανήκει σε όλες τις γυναίκες, αλλά επιτρέψτε μου να πω ότι ανήκει πρώτα στις γυναίκες αγωνίστριες της ζωής. Ας αφιερώσουμε, λοιπόν, τη σημερινή μέρα στη γυναίκα με καρκίνο, που πρέπει να μεγαλώσει τα παιδιά της, στη γυναίκα που παλεύει μόνη της, σε κάθε καθημερινή πρόκληση, στη γυναίκα που μεγαλώνει παιδί με αναπηρίες, στη γυναίκα που γνώρισε τη βία, αλλά δεν το έβαλε κάτω, στη γυναίκα αγρότισσα, που παρά τις αντιξοότητες καταφέρνει να δαμάσει τη γη, στη γυναίκα που έγινε σύμβολο της ζωής με τον εθνικό και κοινωνικό της αγώνα, αλλά και στη γυναίκα υγειονομικό, που παλεύει σήμερα με τον κορωνοϊό για όλους εμάς. Ας αφιερώσουμε στις γυναίκες αυτές τη σημερινή μέρα!

«Χρόνια πολλά» στις γυναίκες, «χρόνια πολλά» σε κάθε γυναίκα!

Σας ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Σας ευχαριστούμε πολύ, κυρία Αλεξοπούλου, και για την τήρηση του χρόνου.

Οι τοποθετήσεις των εκπροσώπων των Κομμάτων ολοκληρώνονται με τη συνάδελφο, κυρία Αγγελική Αδαμοπούλου, από το ΜέΡΑ25, μέλος της Ειδικής Μόνιμης Επιτροπής της Βουλής για την Ισότητα, τη Νεολαία και τα Δικαιώματα του Ανθρώπου.

**ΑΓΓΕΛΙΚΗ ΑΔΑΜΟΠΟΥΛΟΥ:** Σας ευχαριστώ, κυρία Πρόεδρε.

Αξιότιμη κυρία Πρόεδρε της Δημοκρατίας, κυρίες και κύριοι Υπουργοί, κυρίες και κύριοι συνάδελφοι, επέτειος σήμερα της «Παγκόσμιας Ημέρας της Γυναίκας» και ενθύμιο, ταυτόχρονα, για πάνω από εκατό χρόνια αγώνων και διεκδικήσεων στο πεδίο των δικαιωμάτων των γυναικών! Κι ενώ από τότε έχουν κερδηθεί πολλές μάχες στον χώρο των διακρίσεων, ο δρόμος για την κατάκτηση της ουσιαστικής ισότητας μοιάζει ακόμα αρκετά μακρύς και δύσβατος, όπως, άλλωστε, αναδεικνύουν διαχρονικά πολλές έρευνες και κάθε λογής βαρόμετρα.

Τα στερεότυπα δεν αμβλύνονται με τον ρυθμό που θα αναμέναμε, ενώ ακόμα και στις πιο προοδευτικές κοινωνίες οι πολιτικές ουσιαστικής σύγκλισης είναι συχνά «αναιμικές» ή απλά και μόνο διακηρυκτικές. Περισσότερα από τα μισά κράτη του ΟΗΕ απαγορεύουν τη γυναικεία συμμετοχή σε συγκεκριμένα επαγγέλματα, ούτε τα μισά δεν έχουν ποινικοποιήσει τον ακρωτηριασμό γυναικείων γεννητικών οργάνων, ελάχιστα καταδικάζουν τον βιασμό εντός γάμου και σε πάρα πολλά οι παιδικοί γάμοι είναι ακόμα νόμιμοι. Το 33% των γυναικών στην Ευρωπαϊκή Ένωση έχει υποστεί σωματική ή και σεξουαλική βία.

Στην Ελλάδα, την ίδια μέρα που αποκτήσαμε για πρώτη φορά γυναίκα Πρόεδρο της Δημοκρατίας, ο Πρωθυπουργός φρόντισε να υπενθυμίσει ότι η λέξη «πολίτης» είναι δήθεν γένους αρσενικού. Λίγους μήνες πριν, η Βουλή καταψήφισε την αναθεώρηση του άρθρου 5, παράγραφος 2, του Συντάγματος για ρητή προσθήκη της απαγόρευσης διακρίσεων και βάσει σεξουαλικού προσανατολισμού, ταυτότητας και χαρακτηριστικών φύλου. Η χώρα μας καταλαμβάνει την τελευταία θέση στον συνολικό δείκτη ισότητας φύλων στην Ευρωπαϊκή Ένωση.

Η ανισότητα είναι μεγαλύτερη στους τομείς της πολιτικής, οικονομικής και κοινωνικής εξουσίας. Για παράδειγμα, τα ποσοστά συμμετοχής γυναικών στα Διοικητικά Συμβούλια των μεγαλύτερων εισηγμένων εταιρειών και των οργανισμών χρηματοδότησης ερευνών ανέρχονται σε μόλις 9% και 13%, αντίστοιχα, ενώ στην Ευρωπαϊκή Ένωση κατά μέσο όρο φτάνει το 40%.

Η γυναίκα στην Ελλάδα ακούγεται ελάχιστα, έως καθόλου, στα κέντρα λήψης αποφάσεων. Η ίδια η σύνθεση της Κυβέρνησης το αποδεικνύει περίτρανα: στα πενήντα έξι μέλη της συγκαταλέγονται δέκα μόλις γυναίκες, με μόνο δύο από αυτές να υπηρετούν ως Υπουργοί.

Επιπλέον, τεράστιο ζήτημα παραμένει η μισθολογική και εργασιακή ανισότητα στη χώρα μας. Η διαφορά των συνολικών αποδοχών μεταξύ των δύο φύλων ανέρχεται στο 45,2%. Οι γυναίκες δυσκολεύονται περισσότερο από τους άντρες να απασχοληθούν και πληρώνονται 15% λιγότερο για ίσης αξίας εργασία.

Πολύ παραστατικά περιέγραψε την κατάσταση για τις γυναίκες στην ελληνική αγορά εργασίας ανώνυμη ερωτηθείσα σε σχετική έρευνα: «Αν είσαι πολύ μικρή, έχεις πολύ λίγη εμπειρία. Αν είσαι μεγάλη, έχεις εμπειρία, αλλά σκέφτεσαι να κάνεις και οικογένεια. Αν πάλι το έχεις περάσει και αυτό το στάδιο, θα έχεις θέματα, επειδή έχεις οικογένεια. Δηλαδή δεν μπορείς να τους βρεις πουθενά».

Πολύ ανησυχητικό και το εξής εύρημα: 40% των Ελληνίδων έχουν πέσει θύματα σεξουαλικής παρενόχλησης, με το 63% των περιπτώσεων να έχει λάβει χώρα αποκλειστικά στον χώρο εργασίας. Το είδαμε, εξάλλου, πρόσφατα και με τις αμέτρητες καταγγελίες για σεξουαλική παρενόχληση, κακοποίηση ή κατάχρηση εξουσίας. Η έμφυλη ανισότητα διαιωνίζεται ακόμα και στις ίδιες τις αντιλήψεις των γυναικών, καθώς σε εγχώριες μεγάλες έρευνες σημαντικό μερίδιο των γυναικών αποδέχεται συγκεκριμένα εκ φύσεως συμπεριφορικά χαρακτηριστικά και κλισέ ρόλους για τα φύλα.

Στην περίοδο της πανδημίας, όλες οι διεθνείς αναλύσεις συγκλίνουν στο εξής: Η θέση της γυναίκας δέχθηκε ισχυρό πλήγμα, με πολύ απαισιόδοξες προοπτικές ανάκαμψης, σε κρίσιμους τομείς. Είναι προφανές ότι χρειαζόμαστε άμεσα ένα εθνικό σχέδιο ανάκαμψης, με τις γυναίκες στο επίκεντρό του, με πολιτικές και κίνητρα χρηματοδότησης για το «επιχειρείν» των γυναικών, οικονομική ενίσχυση μονογονεϊκών οικογενειών, κίνητρα επέκτασης των υπηρεσιών εκπαιδευτικής μέριμνας, συνεχή παρακολούθηση και άμεση στήριξη των θυμάτων ενδοοικογενειακής βίας.

Δεν μπορούμε να μιλάμε για δίκαιη ανασυγκρότηση και βιώσιμη ανάπτυξη μετά την πανδημία, χωρίς την ισότητα των φύλων και τις γυναίκες στο κέντρο των δράσεων.

Ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Κι εμείς ευχαριστούμε την κυρία Αδαμοπούλου, Βουλευτή από το ΜέΡΑ25.

Τώρα θα δώσω τον λόγο στις κυρίες και τους κυρίους Υπουργούς, τους οποίους παρακαλώ να τηρήσουν το πεντάλεπτο του χρόνου τους.

Τον λόγο έχει η Υπουργός Παιδείας και Θρησκευμάτων, κυρία Νίκη Κεραμέως.

**ΝΙΚΗ ΚΕΡΑΜΕΩΣ (Υπουργός Παιδείας και Θρησκευμάτων):** Εξοχοτάτη κυρία Πρόεδρε της Δημοκρατίας, κυρίες και κύριοι συνάδελφοι, η σημερινή Παγκόσμια Ημέρα της Γυναίκας μάς υπενθυμίζει ότι περισσότερο από εκατό χρόνια από την ανάδειξη της 8ης Μαρτίου ως ημέρας για τα δικαιώματα των γυναικών δεν μπορούμε να εφησυχάζουμε ότι έχουμε πετύχει διεθνώς την ισότητα των φύλων.

Σύμφωνα με το Παγκόσμιο Οικονομικό Φόρουμ, κανείς από μας, απ’ ό,τι φαίνεται, δεν θα ζήσει για να δει την καθολική ισότητα των δύο φύλων, η οποία δεν αναμένεται να επιτευχθεί στον κόσμο εντός των επόμενων ενενήντα εννέα ετών, ενώ ειδικότερα σε όρους οικονομικής συμμετοχής η ψαλίδα μεταξύ ανδρών και γυναικών αναμένεται να κλείσει σε διακόσια πενήντα επτά (257) χρόνια!

Διεθνώς, μόνο το 55% των γυναικών ηλικίας δεκαπέντε έως εξήντα τεσσάρων ετών συμμετέχει στην αγορά εργασίας, σε αντιπαραβολή με το 98% των ανδρών και σε εβδομήντα δύο χώρες του κόσμου απαγορεύεται στις γυναίκες να ανοίξουν έναν απλό τραπεζικό λογαριασμό ή να λάβουν πίστωση. Σύμφωνα δε με τον Οργανισμό Ηνωμένων Εθνών, η βία κατά των κοριτσιών και των γυναικών αυξήθηκε σημαντικά εξαιτίας της πανδημίας του κορωνοϊού.

Στην Ευρωπαϊκή Ένωση οι γυναίκες κερδίζουν κατά μέσο όρο 16% λιγότερες, χαμηλότερες απολαβές από τους άντρες. Μόνο το 7,5% των Προέδρων των Διοικητικών Συμβουλίων και το 7,7% των διευθυντικών στελεχών είναι γυναίκες, ενώ μία στις τρεις γυναίκες έχουν υποστεί σωματική ή σεξουαλική βία.

Η χώρα μας έχει, ωστόσο, σημειώσει πολύ σημαντική πρόοδο. Κλιμάκιο του Οργανισμού Ηνωμένων Εθνών, που επισκέφθηκε τη χώρα μας το 2019, διαπίστωσε ισχυρή θεσμική κατοχύρωση των δικαιωμάτων των γυναικών. Η Ελλάδα έχει καθιερώσει συνταγματικά την ισότητα, προσχωρεί στις διεθνείς συμβάσεις και τους μηχανισμούς για τα ανθρώπινα δικαιώματα, είναι μέλος διεθνών οργανισμών που προάγουν την ισονομία, εξελίσσει διαρκώς το νομικό της σύστημα για την πρόληψη και καταστολή των διακρίσεων και της βίας κατά των γυναικών, για τη διασφάλιση της ισότιμης πρόσβασης σε όλους τους τομείς της δημόσιας ζωής.

Γιατί τότε παραμένει η χαμηλότερη αυτή απασχολησιμότητα, οι χαμηλότερες αμοιβές, η έμφυλη βία, η υποεκπροσώπηση στον δημόσιο βίο και σε θέσεις ευθύνης, παρά το υψηλό μορφωτικό επίπεδο και τις αναμφισβήτητες ικανότητες των γυναικών; Η Έκθεση του ΟΗΕ του 2019 καταλήγει στο συμπέρασμα ότι υπάρχει διάσταση μεταξύ της θεσμικής κατοχύρωσης και της εφαρμογής στην πράξη.

Η δράση μας, λοιπόν, επικεντρώνεται στην ουσιαστική εφαρμογή του νομικού πλαισίου, στην εφαρμογή στην πράξη της θεσμικής αυτής κατοχύρωσης. Η Κυβέρνηση έχει υιοθετήσει σειρά μέτρων για την περαιτέρω διασφάλιση της ισότητας μεταξύ των φύλων στην πράξη. Συμμετέχει με το «Εθνικό Σχέδιο Δράσης για την Ισότητα των Φύλων 2021-2025» στο ευρωπαϊκό φιλόδοξο σχέδιο.

Στην παιδεία, μέσω των εργαστηρίων δεξιοτήτων, διδάσκουμε στα παιδιά μας τις αρχές του αλληλοσεβασμού, της κοινωνικής ευθύνης, των ανθρωπίνων δικαιωμάτων, αλλά και θεματικές, όπως η σεξουαλική αγωγή, η νεανική επιχειρηματικότητα, η γνωριμία με τα επαγγέλματα. Καλλιεργούμε στα παιδιά μας δεξιότητες και εφόδια, που θα τους καταστήσουν ισότιμους, υπεύθυνους, δημιουργικούς πολίτες.

Δημιουργήσαμε, επίσης, πλαίσιο για τη συλλογή πληροφοριών για θέματα σεξουαλικής παρενόχλησης για γυναίκες και άντρες, κακοποίησης, σεξουαλικής βίας και της δράσης καταπολέμησής τους. Και, βεβαίως, ήταν κίνηση με υψηλό συμβολισμό και η πρόταση εκ μέρους της Κυβέρνησης για γυναίκα στο ύπατο αξίωμα της χώρας, της Προέδρου της Δημοκρατίας.

**Κυρίες και κύριοι συνάδελφοι, οι γυναίκες έχουν όλα τα εχέγγυα να διαπρέψουν σε όλους τους χώρους. Εν μέσω της μεγάλης υγειονομικής πρόκλησης που βιώνουμε, βλέπουμε τις γυναίκες να πρωτοστατούν, τις γυναίκες γιατρούς, τις γυναίκες νοσηλεύτριες, τις γυναίκες της πολιτικής προστασίας, τις γυναίκες της εκπαίδευσης, όλες να ανταποκρίνονται με αυταπάρνηση στις πρωτόγνωρες συνθήκες που βιώνουμε, μητέρες, κόρες, συναδέλφους, που μας γεμίζουν υπερηφάνεια και αισιοδοξία. Τα στερεότυπα αλλάζουν αργά, αλλά είναι στο χέρι μας να τα καταρρίψουμε και να διασφαλίσουμε στην πράξη ίσες ευκαιρίες. Με στοχευμένες πολιτικές, με αλλαγή νοοτροπίας, με στήριξη από την οικογένεια και συστράτευση, όλοι οι πολίτες να απολαμβάνουν στην καθημερινότητά τους ίσα δικαιώματα.**

**Κυρίες και κύριοι συνάδελφοι, δεν χρειάζονται μόνο οι γυναίκες τον κόσμο. Ο κόσμος χρειάζεται τις γυναίκες.**

**Σας ευχαριστώ πολύ.**

**(Χειροκροτήματα)**

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών): Ευχαριστούμε πολύ την κυρία Υπουργό Παιδείας και Θρησκευμάτων.**

**Τον λόγο έχει τώρα ο Υπουργός Εργασίας και Κοινωνικών Υποθέσεων, κ. Κωστής Χατζηδάκης.**

**ΚΩΝΣΤΑΝΤΙΝΟΣ ΧΑΤΖΗΔΑΚΗΣ (Υπουργός Εργασίας και Κοινωνικών Υποθέσεων): Εξοχοτάτη κυρία Πρόεδρε της Ελληνικής Δημοκρατίας, κυρίες και κύριοι συνάδελφοι, αναντίρρητα, όλες τις τελευταίες δεκαετίες και με όλες τις Κυβερνήσεις, έχουν γίνει βήματα προς την κατεύθυνση της ισότητας των δύο φύλων και της υπεράσπισης της θέσης των γυναικών στην κοινωνία. Όμως, οι στατιστικές - έγιναν συγκεκριμένες αναφορές πρωτύτερα- αποδεικνύουν ότι έχουμε πάρα πολλά πράγματα να κάνουμε. Οι άλλοι έτρεξαν γρηγορότερα από εμάς, ήταν οι περισσότεροι και σε καλύτερη θέση από εμάς. Εν πάση περιπτώσει, η Ελλάδα, παρά την πρόοδο που έχει σημειωθεί, είναι στο τέλος του πίνακα της Ευρωπαϊκής Ένωσης. Κι αυτό είναι ένα μήνυμα για όλους μας κι είναι ένα μήνυμα και προς εμάς, προς το Υπουργείο Εργασίας και Κοινωνικών Υποθέσεων, στο οποίο ανήκει πλέον και η Γενική Γραμματεία Ισότητας.**

**Έχουμε μια πολιτική, η οποία δεν θέλουμε να εξικνείται στα λόγια, θέλουμε να είναι συγκεκριμένη, να αφήνει ίζημα και αποτύπωμα. Μας ενδιαφέρει να κινηθούμε σε τρεις, βασικά, άξονες. Ο πρώτος είναι επίκαιρος, αφορά την έμφυλη και ενδοοικογενειακή βία. Ο δεύτερος αφορά την οικονομική χειραφέτηση των γυναικών και ο τρίτος αφορά την ένταξη της διάστασης του φύλου σε όλες τις δημόσιες πολιτικές.**

**Δεν θα σταθώ, στη σύντομη αυτή τοποθέτηση, σε άξονες γενικώς, αλλά θα μιλήσω πολύ σύντομα, σε τίτλους, για έξι επιμέρους πολιτικές, τις οποίες προωθούμε στο Υπουργείο Εργασίας και Κοινωνικών Υποθέσεων.**

**Η πρώτη αφορά το θέμα που έχει προκύψει το τελευταίο διάστημα κι έχει να κάνει με τη διαδικτυακή πύλη metoogreece.gr, η οποία ήδη είναι εν λειτουργία και η οποία, νομίζω, έχει τη δική της προστιθέμενη αξία.**

**Η δεύτερη πολιτική, συναφής με την προηγούμενη, έχει να κάνει με τον ρόλο του Σώματος Επιθεωρητών Εργασίας και την επιμόρφωση, που θα ακολουθήσει ταχύτατα, των Επιθεωρητών Εργασίας, για να μπορούν να αντιμετωπίζουν καταγγελίες που σχετίζονται με τα θέματα της βίας και της σεξουαλικής παρενόχλησης, φυσικά, στον χώρο της εργασίας.**

**Η τρίτη πολιτική μας έχει να κάνει με ένα μέτρο που θα συμπεριλαμβάνεται στο νομοσχέδιο, το οποίο θα παρουσιαστεί σύντομα σε δημόσια διαβούλευση, το νομοσχέδιο για τον εκσυγχρονισμό του εργατικού δικαίου. Αφορά την άδεια πατρότητας μετ’ αποδοχών, η οποία εισάγεται για πρώτη φορά στην Ελλάδα. Κι αυτό δεν είναι ένα καλό νέο μόνο για τους πατεράδες, αλλά και για τις μανάδες, διότι παύει να είναι αντικίνητρο, στον βαθμό που αποτελούσε αντικίνητρο, η πρόσληψη γυναικών, καθώς πλέον και οι πατεράδες θα έχουν γονική άδεια και άρα οι εργοδότες δεν μπορούν να σκέπτονται πονηρά, έστω κι αν δεν το ομολογούσαν: «Προτιμώ να προσλάβω άνδρα, διότι δεν θα έχει γονική άδεια.». Γινόμαστε Ευρώπη και σε αυτόν τον τομέα.**

**Η τέταρτη πολιτική μας έχει να κάνει με την κύρωση της Σύμβασης 190 του Διεθνούς Γραφείου Εργασίας για τη βία και τη σεξουαλική παρενόχληση στους χώρους εργασίας και αυτό θα λάβει «σάρκα και οστά» στο ίδιο νομοσχέδιο, για τον εκσυγχρονισμό του εργατικού δικαίου.**

**Η πέμπτη πολιτική έχει να κάνει με το ευρωπαϊκό πρόγραμμα SHARE, το οποίο οδηγεί σε ένα Σήμα Ισότητας σε επιχειρήσεις που εφαρμόζουν αντίστοιχες πολιτικές στους χώρους εργασίας. Σήμα Ισότητας: Επιβραβεύουμε τις επιχειρήσεις που υιοθετούν τέτοιες πολιτικές.**

**Η έκτη πολιτική μας για αυτά τα ζητήματα αφορά στη χρηματοδότηση της γυναικείας επιχειρηματικότητας από το Ταμείο Ανάκαμψης. Είναι ήδη συμφωνημένα αυτά - όχι επισήμως, αλλά είναι συμφωνημένα - με την Ευρωπαϊκή Επιτροπή.**

**Κυρίες και κύριοι συνάδελφοι, αυτήν την πολιτική θέλουμε να εφαρμόσουμε. Δεν θέλουμε να μείνουμε στα λόγια. Πρέπει να περάσουμε από τη θεωρία στην πράξη. Θέλουμε να είμαστε το Υπουργείο της ισότητας και η Κυβέρνηση, συνολικά, θέλει να είναι μια Κυβέρνηση που θα συμβάλει με έργα κι όχι με λόγια προς αυτήν ακριβώς την κατεύθυνση, την ισότητα των δύο φύλων και τη διεύρυνση, την ενίσχυση του ρόλου των γυναικών, στον κοινωνικό και οικονομικό βίο.**

**Σας ευχαριστώ πολύ.**

**(Χειροκροτήματα)**

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών): Σας ευχαριστούμε, κύριε Υπουργέ Εργασίας και Κοινωνικών Υποθέσεων.**

**Παρακαλώ να λάβει τώρα τον λόγο ο Υπουργός Εσωτερικών, κ. Μαυρουδής Βορίδης.**

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών): Ευχαριστώ πολύ, κυρία Πρόεδρε.**

**Εξοχοτάτη κυρία Πρόεδρε της Δημοκρατίας, ευχαριστούμε πάρα πολύ, μας τιμάτε με την παρουσία σας σήμερα εδώ.**

**Κυρίες και κύριοι συνάδελφοι, αναφέρθηκαν ήδη αρκετά. Κατ’ αρχάς, είναι εξαιρετικά σημαντικό το ότι στη χώρα μας, αλλά και στην Ευρώπη, έχουμε κατακτήσει τη θεσμική ισότητα. Μπορεί σήμερα να θεωρείται αυτό αυτονόητο, αλλά, πρώτον, πριν από λίγα χρόνια δεν ήταν και, δεύτερον, σε πολλές περιοχές του πλανήτη εξακολουθεί να μην είναι. Αυτό είναι μια σημαντική κατάκτηση και αποτελεί ένα σημαντικό βήμα η ισότητα απέναντι στον νόμο. Και, σταδιακά, η ισότητα απέναντι στον νόμο θα οδηγήσει και σε μια ισότητα που τη μετράμε και με αριθμούς.**

**Στην Ελλάδα μπορούμε να υπερηφανευόμαστε για ορισμένα στοιχεία και να αναγνωρίζουμε τη δυσκολία μας σε ορισμένα άλλα. Και να προσπαθήσουμε να βελτιώσουμε αυτά τα άλλα, τα δεύτερα. Για παράδειγμα, στη δημόσια διοίκηση, σε επίπεδο διευθυντικών θέσεων, γενικών διευθυντών και διευθυντών, θα δει κανείς ότι έχουμε τριακόσιες σαράντα οκτώ γυναίκες και διακόσιους ενενήντα εννέα άνδρες. Επομένως, εκεί βλέπουμε μια γυναικεία πλειοψηφία.**

**Θα δείτε, επίσης, στο επίπεδο των θέσεων ευθύνης στους δήμους, ότι οι θέσεις ευθύνης στις γυναίκες είναι 54,18% και, αντίστοιχα, στους άνδρες 45,82%. Στις Περιφέρειες οι γυναίκες είναι 49,25% και, αντίστοιχα, οι άνδρες 50,75%. Εδώ είμαστε σχεδόν στο ακριβές όριο της ισοτιμίας.**

Αν τα συνδυάσετε και τα δύο, θα δείτε ότι στις θέσεις ευθύνης των Οργανισμών Τοπικής Αυτοδιοίκησης οι γυναίκες είναι 52,67% και οι άντρες 47,33%.

Πού αλλάζουν και αλλάζουν άσχημα τα πράγματα; Στο επίπεδο των αιρετών. Ενώ στις θέσεις διοικήσεως, τόσο στη διοίκηση του Κράτους, όσο και στο θέμα των θέσεων ευθύνης στους δήμους και στις Περιφέρειες, έχουμε τους αριθμούς που σας έδωσα, εάν πάμε στους αιρετούς, σε ποσοστό των αιρετών στους δήμους, οι γυναίκες είναι 11,59%, με 88,41% στους άντρες. Στις Περιφέρειες είναι λίγο καλύτερα, αλλά εξακολουθεί να είναι πολύ χαμηλό: 21,76%, με 78,24% στους άντρες. Ο μέσος όρος είναι 12,22% οι γυναίκες, 87,78% οι άντρες, αλλά αυτό ισχύει και στις θέσεις ευθύνης των αιρετών, δηλαδή δήμαρχοι, αντιδήμαρχοι, περιφερειάρχες και αντιπεριφερειάρχες. Στους δήμους, στις θέσεις ευθύνης αυτές, το ποσοστό των γυναικών είναι 13,73%, στους άντρες, αντίστοιχα, 86,27%, ενώ στις Περιφέρειες πάει λίγο καλύτερα, 16,83%, αλλά πολύ χαμηλά, 83,17%.

Αυτό μας δείχνει και την κατεύθυνση που πρέπει να πάρει η φιλοδοξία μας και η προσπάθειά μας. Έτσι, στο Υπουργείο Εσωτερικών, έχουμε ζητήσει ήδη από το Κέντρο Εμπειρογνωμοσύνης για την Καλή Διακυβέρνηση να διεξάγει μία προκαταρκτική μελέτη, με σκοπό την πραγματοποίηση μίας πρώτης ανάλυσης των λόγων χαμηλής συμμετοχής των γυναικών στην πολιτική ζωή, σε τοπικό επίπεδο, καθώς και κατά πόσο συντρέχουν λόγοι χρήσεων εργαλείων συνεργασίας για την υποστήριξη έμμεσων ή άμεσων πολιτικών ενσωμάτωσης.

Ταυτόχρονα, εκείνο που μελετάμε είναι η εκπαίδευση εκπαιδευτών μέσω του Leadership Academy Program του Συμβουλίου της Ευρώπης, σε συνεργασία με το Εθνικό Κέντρο Δημόσιας Διοίκησης, πάνω σε θέματα διαδημοτικής συνεργασίας, ισότιμης συμμετοχής και ίσων ευκαιριών.

Οφείλουμε, από την άλλη μεριά, να πούμε ότι ενώ ο δρόμος είναι σαφής, η κατεύθυνση είναι σαφής, έχουμε μπροστά μας προκλήσεις, τις ανέλυσα. Έχουμε και πράγματα για τα οποία μπορούμε να είμαστε υπερήφανοι και μίλησα γι’ αυτά. Όμως, αυτό δεν σημαίνει ότι στις σύγχρονες δυτικές δημοκρατίες δεν έχουμε ακόμη κινδύνους. Έχουμε κινδύνους κυρίως από αυτούς που υποστηρίζουν, εν ονόματι μίας πολυπολιτισμικότητας, την εισαγωγή απαράδεκτων διακρίσεων, κυρίως μέσα από την υπεράσπιση και μάλιστα δίνοντας κανονιστικό χαρακτήρα, ουσιαστικά, φονταμενταλιστικών, εξτρεμιστικών προσεγγίσεων. Αυτές οι προκλήσεις προσβάλλουν τον τρόπο ζωής μας, προσβάλλουν το υπόδειγμά μας, προσβάλλουν την αξίωσή μας να ζήσουμε, άντρες και γυναίκες, με ισότητα, μέσα σε αυτήν την παράδοση που έχουμε οικοδομήσει και για την οποία είμαστε υπερήφανοι, αλλά και ταυτόχρονα οφείλουμε να αναλάβουμε την ευθύνη της υπεράσπισής της διαρκώς.

Ευχαριστώ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Ευχαριστούμε τον Υπουργό Εσωτερικών, κ. Βορίδη.

Ολοκληρώνουμε τη συνεδρίαση με την κυρία Μαρία Συρεγγέλα, Υφυπουργό Εργασίας και Κοινωνικών Υποθέσεων, αρμόδια για τη δημογραφική πολιτική και την οικογένεια.

Κυρία Συρεγγέλα, έχετε τον λόγο.

**ΜΑΡΙΑ ΣΥΡΕΓΓΕΛΑ (Υφυπουργός Εργασίας και Κοινωνικών Υποθέσεων):** Εξοχοτάτη κυρία Πρόεδρε της Δημοκρατίας, κυρίες και κύριοι Υπουργοί και Βουλευτές, η σημερινή συνεδρίαση είναι σημαντική, γιατί συμπίπτει και με την ολοκλήρωση του πρώτου έτους της θητείας της κυρίας Κατερίνας Σακελλαροπούλου στο αξίωμα της Προέδρου της Δημοκρατίας, μια εκλογή που γέμισε τους αγώνες των γυναικών στην Ελλάδα με το φως και την ελπίδα ότι η κοινωνία μας αλλάζει, ότι η κοινωνία μας ωριμάζει, ότι οι γυναίκες πλέον έχουμε τις ευκαιρίες να κατακτήσουμε κάθε οροφή.

Η εκλογή σας, κυρία Πρόεδρε, επιτρέπει πλέον σε κάθε κορίτσι να ονειρεύεται, να κυνηγάει το όνειρό της και να πιστεύει ότι θα το πετύχει.

Παράλληλα, η σημερινή συνεδρίαση είναι σημαντική για να μιλήσουμε και για συγκεκριμένες δράσεις και να δώσουμε και ξεκάθαρες απαντήσεις.

Η κρίση της πανδημίας είναι δραματική. Σε όλον τον κόσμο οι γυναίκες και τα κορίτσια είναι τα κοινωνικά θύματα της κρίσης αυτής, που ακόμη δεν έχει τελειώσει.

Παράλληλα, αναδύθηκε το ζήτημα της βίας: βία έμφυλη, βία ενδοοικογενειακή, με θύματα όχι μόνο τις γυναίκες, αλλά και τα παιδιά των γυναικών αυτών.

Μέσα σε ένα δύσκολο και απαιτητικό, λοιπόν, ευρωπαϊκό και διεθνές περιβάλλον, το οποίο επιδεινώθηκε λόγω της πανδημίας, είχαμε αρχίσει έγκαιρα να διαφοροποιούμε τις πολιτικές μας και να εργαζόμαστε για την ουσιαστική επίτευξη της ισότητας των φύλων, την ισότητα στην πράξη, με πρωτοβουλίες και δράσεις στοχευμένες, ώστε επιτέλους να ξεκολλήσουμε από τη χαμηλότερη θέση που βρίσκεται αυτήν τη στιγμή η χώρα μας στην Ευρώπη, σύμφωνα με τον τελευταίο επικαιροποιημένο δείκτη ισότητας του Ευρωπαϊκού Ινστιτούτου για την Ισότητα των Φύλων. Εδώ, όμως, πρέπει να πούμε ότι τα στοιχεία για το 2020 είναι στοιχεία του 2018. Ήδη η αποτελεσματικότητα των επιλογών και των πολιτικών μας άρχισε να αναγνωρίζεται. Δεχτήκαμε συγχαρητήρια από το Ευρωπαϊκό Ινστιτούτο για δύο νομοθετήματα που περάσαμε ως χώρα υπέρ της ενίσχυσης της θέσης των γυναικών στα οικονομικά και τα αθλητικά κέντρα λήψης αποφάσεων.

Επίσης, η χώρα μας συμπεριλαμβάνεται στις καλές πρακτικές του Οργανισμού Ηνωμένων Εθνών, σύμφωνα με την επιστολή του κ. Γκουντέρες, του Γενικού Γραμματέα, για το καθεστώς των γυναικών, με την απόφασή μας να χορηγείται άδεια ειδικού σκοπού με αποδοχές στις εργαζόμενες λόγω της καραντίνας και, επίσης, για την εκστρατεία ενημέρωσης και ευαισθητοποίησης που έγινε από την πλευρά της Κυβέρνησης για τα θύματα βίας, με το μήνυμα: «Μένουμε σπίτι, αλλά δεν μένουμε σιωπηλές». Το μήνυμα έφτασε παντού, με αποτέλεσμα την αύξηση των καταγγελιών, τόσο από τις ίδιες τις γυναίκες, όσο και από το περιβάλλον τους.

Επίσης, ως καλή πρακτική, υιοθετείται και η υποστήριξη των γυναικών προσφύγων και μεταναστριών κατά την πανδημία.

Προστατεύουμε και υποστηρίζουμε όλες τις γυναίκες-θύματα βίας να επανακτήσουν τον έλεγχο της ζωής τους. Από τις προτεραιότητές μας ήταν η διατήρηση και η ενίσχυση του Δικτύου Δομών της Γενικής Γραμματείας για τη βία κατά των γυναικών, με την πολύ έγκαιρη χρηματοδότηση των Δομών του Δικτύου μέχρι και τα τέλη του 2023 από το Ευρωπαϊκό Κοινωνικό Ταμείο.

Έτσι, τα σαράντα τρία, πλέον, Συμβουλευτικά Κέντρα - γιατί έχουμε ένα επιπλέον, που άνοιξε πριν από λίγες ημέρες στη Σαλαμίνα - οι είκοσι Ξενώνες Φιλοξενίας και η εικοσιτετράωρη Γραμμή 15900 θα συνεχίσουν απρόσκοπτα να παρέχουν τις ολοκληρωμένες φροντίδες μέχρι τα τέλη του 2023 και από εκεί μετά θα υπάρξει μελέτη για το πώς θα περάσουν στον Τακτικό Προϋπολογισμό.

Η παράταση για πρώτη φορά έγινε έξι μήνες πριν τη λήξη του έργου. Αυτό δεν είχε ξαναγίνει ποτέ. Συνήθως, γινόταν την τελευταία στιγμή και σαφώς υπήρχαν προβλήματα και στους μισθούς των υπαλλήλων, των στελεχών του Δικτύου, αλλά και στις παρεχόμενες υπηρεσίες των γυναικών-θυμάτων βίας.

Παράλληλα, συντονίζουμε, παρακολουθούμε, υλοποιούμε και αξιολογούμε κάθε μέτρο και κάθε πολιτική που υιοθετείται για την εφαρμογή της Σύμβασης του Συμβουλίου της Ευρώπης για την Καταπολέμηση της Βίας κατά των γυναικών και της Ενδοοικογενειακής Βίας.

Όπως είπε και ο Κωστής Χατζηδάκης, ο Υπουργός Εργασίας και Κοινωνικών Υποθέσεων, είναι σε εξέλιξη η διαδικασία για την κύρωση της Σύμβασης 190, ώστε οι γυναίκες να απολαμβάνουν πλέον ίσα δικαιώματα σε ένα αξιοπρεπές και ασφαλές εργασιακό περιβάλλον.

Σε συνεργασία με τον ΟΑΕΔ, τροποποιήθηκαν τα προγράμματα απασχόλησης και επιχειρηματικότητας, προκειμένου να στηριχθούν άνεργες γυναίκες-θύματα έμφυλης βίας. Φυσικά, για την προστασία και των παιδιών τους και των ίδιων των γυναικών, προχωρήσαμε σε συνέργειες με οργανώσεις της Κοινωνίας των Πολιτών. Υπήρχαν έκτακτα καταλύματα κατά τη διάρκεια της πανδημίας, ακόμη και τώρα, από το Ξενοδοχειακό Επιμελητήριο Ελλάδος δωρεάν, με το Χαμόγελο του Παιδιού, με την Ελληνική Ιατροδικαστική Εταιρεία.

Ήρθε η ώρα να προωθήσουμε τα δικαιώματα των γυναικών, επειδή θέλουμε να οικοδομήσουμε με διαφορετικό τρόπο την κοινωνία και την οικονομία μας. Γι’ αυτό έγινε και η σύσταση και η λειτουργία του Εθνικού Συμβουλίου Ισότητας των Φύλων, στο πλαίσιο του οποίου έγινε και διαβούλευση του νέου Εθνικού Σχεδίου Δράσης για την Ισότητα, το οποίο είναι πλήρως εναρμονισμένο με τη στρατηγική που θέτουν τόσο η Ευρωπαϊκή Επιτροπή, όσο και το Συμβούλιο της Ευρώπης.

Ξεκινούμε με την εφαρμογή του Σήματος Ισότητας στις επιχειρήσεις. Δυναμώνουμε ακόμη περισσότερο τις γυναίκες με το Πρόγραμμα «Νταντάδες της Γειτονιάς», υποστηρίζοντας τις εργαζόμενες μητέρες, με παιδιά μικρά, μέχρι δύο-δυόμιση ετών, ώστε να μπορούν πολύ πιο εύκολα να επανενταχθούν στην αγορά εργασίας.

Στόχος μας είναι να ωφεληθούν πλήρως οι γυναίκες από τις πολιτικές απασχόλησης και επιχειρηματικότητας, σε συνδυασμό με τα αγαθά της ψηφιακής επανάστασης. Σαφώς, δεν υπάρχουν μαγικές συνταγές, για να υπερασπιστούμε τα δικαιώματά μας και να κατακτήσουμε την ισότητα. Υπάρχει μόνο διαφοροποίηση στις αποφάσεις που λαμβάνονται.

Κλείνοντας, θα ήθελα να τονίσω ότι οι γυναίκες και στη χώρα μας και παγκόσμια αποτελούν το 50% του πληθυσμού. Για την ανάπτυξη μιας χώρας, για την ανάπτυξη μιας κοινωνίας, χρειαζόμαστε την ενεργό συμμετοχή όλου του συνόλου, όλου του ανθρωπίνου δυναμικού μας. Η νέα κοινωνία, λοιπόν, που χτίζουμε, έχει για θεμέλιά της την ισότητα, τη συμπερίληψη και την ποικιλομορφία.

Σας ευχαριστώ πολύ.

(Χειροκροτήματα)

**ΑΝΝΑ ΚΑΡΑΜΑΝΛΗ (Προεδρεύουσα των Επιτροπών):** Ευχαριστούμε την Υφυπουργό Εργασίας και Κοινωνικών Υποθέσεων, κυρία Μαρία Συρεγγέλα.

Κυρίες και κύριοι συνάδελφοι, η 8η Μαρτίου 2021 μάς βρίσκει με την ομόθυμη βούληση ότι η υπεράσπιση των δικαιωμάτων των γυναικών είναι συνώνυμο της υπεράσπισης της αξιοπρέπειας, των θεμελιωδών δικαιωμάτων του ανθρώπου, της ίδιας της δημοκρατίας.

Ευχαριστούμε την πρώτη πολίτη της χώρας για την τιμητική της παρουσία, με την οποία επικύρωσε την απόφασή μας να μην επιτρέψουμε την υπαναχώρηση στη διεκδίκηση των δικαιωμάτων μας και να επιταχύνουμε τις μεταρρυθμίσεις, για να πετύχουμε την πολυπόθητη ισότητα των φύλων.

Ευχαριστούμε την Πρόεδρο της Δημοκρατίας για την παρουσία της στη συνεδρίαση της Βουλής των Ελλήνων και παρακαλώ τον Πρόεδρο της Βουλής, κ. Κωνσταντίνο Τασούλα, να προπέμψει την Εξοχοτάτη Πρόεδρο της Δημοκρατίας.

(Στο σημείο αυτό αναχωρεί η Πρόεδρος της Δημοκρατίας, συνοδευόμενη από τον Πρόεδρο της Βουλής)

Κυρίες και κύριοι, σας ευχαριστούμε για τη σημερινή σας παρουσία σε αυτήν την τιμητική συνεδρίαση.

Στο σημείο αυτό έγινε η γ΄ ανάγνωση των καταλόγων των μελών των Επιτροπών:

Από την Ειδική Μόνιμη Επιτροπή Ισότητας, Νεολαίας και Δικαιωμάτων του Ανθρώπου, παρόντες ήταν οι Βουλευτές κ.κ.: Βασίλειος Βασιλειάδης, Παναγιώτα Δούνια, Ιωάννης Μελάς, Άννα Καραμανλή, Κωνσταντίνος Κυρανάκης, Μαρία - Ελένη Σούκουλη - Βιλιάλη, Μάξιμος Σενετάκης, Αναστάσιος Χατζηβασιλείου, Ειρήνη - Ελένη Αγαθοπούλου, Ευφροσύνη (Φρόσω) Καρασαρλίδου, Αικατερίνη (Κατερίνα) Νοτοπούλου, Μερόπη Τζούφη, Χαρούλα (Χαρά) Κεφαλίδου, Γαρυφαλλιά (Λιάνα) Κανέλλη, Αναστασία - Αικατερίνη Αλεξοπούλου και Αγγελική Αδαμοπούλου.

Από τη Διαρκή Επιτροπή Κοινωνικών Υποθέσεων, παρόντες ήταν οι Βουλευτές κ.κ.: Βαρτζόπουλος Δημήτριος, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφάλα Μαρία – Αλεξάνδρα, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Παπαδόπουλος Μιχαήλ, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σκόνδρα Ασημίνα, Τζηκαλάγιας Ζήσης, Τσιλιγγίρης Σπυρίδων (Σπύρος), Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Θραψανιώτης Εμμανουήλ, Καρασαρλίδου Ευφροσύνη (Φρόσω), Κασιμάτη Ειρήνη (Νίνα), Μπαλάφας Ιωάννης, Μπάρκας Κωνσταντίνος, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Αθανασίου Μαρία, Ασημακοπούλου Σοφία - Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 19.45΄, λύθηκε η κοινή ειδική συνεδρίαση των Επιτροπών.

**Η ΠΡΟΕΔΡΕΥΟΥΣΑ ΤΩΝ ΕΠΙΤΡΟΠΩΝ**

**ΑΝΝΑ ΚΑΡΑΜΑΝΛΗ**

**ΠΡΟΕΔΡΟΣ ΤΗΣ ΕΙΔΙΚΗΣ ΜΟΝΙΜΗΣ ΕΠΙΤΡΟΠΗΣ ΙΣΟΤΗΤΑΣ,**

**ΝΕΟΛΑΙΑΣ ΚΑΙ ΔΙΚΑΙΩΜΑΤΩΝ ΤΟΥ ΑΝΘΡΩΠΟΥ**